
97 млн. евро и първа копка на новата детска болница догодина обеща министър Катя Ивкова
24 Часа  стр. 3 
По 350 евро допълнително на месец предвижда здравното министерство за лекарите специализанти с проектобюджета за 2027 г. В него са заложени още 70% ръст в парите за имунизации по националния календар, повече средства за профилактика и 14 нови въздушни линейки.
Малко над 723 млн. евро ще бъде бюджетът на Министерството на здравеопазването за 2027 г. - със 78 млн. евро повече от миналата година.
Около 30 млн. евро ще отидат за младите медицински работници. Министерството предвижда по 350 евро месечна стипендия за всеки специализант независимо дали практикува в държавна, или в частна болница. Така заплатата на специализантите по държавна поръчка ще стане 1900 евро.
50 млн. евро от бюджета ще отидат в Здравната ивестиционна компания за изграждането на национална детска болница. Към момента тя разполага с около 47 млн. евро, но идеята на министерството е болницата да е и център за медицински постижения, което изисква скъпа апаратура.
През 2027 г. трябва да имаме проект на сградата на болницата и първа копка, обясни министърът на здравеопазването Катя Ивкова при представянето на бюджета.
Допълнителни средства са предвидени за Центъра за спешна медицинска помощ по въздуха, с които ще бъдат изградени 19 вертолетни летища в болниците, които да се ползват и при нощни условия, плюс закупуване на 14 нови линейки. За 2027 г. е планирано и завършването на болницата в Ямбол.
За здравно неосигурените са планирани над 590 млн. евро. Чай-голям е ръстът за специалиирана извънболнична помощ - 9,6%. Там отиват 384 млн. евро. За първична медицинска помощ са предвидени 372 млн. евро, или със 7,6% повече от тази година, толкова е и ръстът при денталната помощ - 248,6 млн. евро.
Заплатите на работещите към министерството - включително директори на държавни болници -ще се увеличат с 5%. Увеличение има и при борбата с наркотиците и за детското орално здраве и профилактика.
„Бюджетът е ориентиран към по-сигурен достъп до лекарства, по-силна профилактитка, модерна спешна помощ, детско здравеопазване, медицинските специализанти и по-достъпна диагностика и лечение", каза Катя Ивкова.
„Това е само проект и сме отворени за дебати", уточни обаче министърът.
За диагностика министерството предвижда 176 млн., а 7 млн. евро отиват за дигитализация и надграждане на електронната здравна система.
„Работим с „Информационно обслужване" и за измерване на качеството на предоставените медицински грижи. Важно е да има обективни измерения, за да разберем как при растящ бюджет нямаме увеличение на здравите хора. Важно е да знаем защо имаме рехоспитализации по едни и същи показания и това да се измерва не с цел наказание, а с цел подобряване на системата", заключи министър Ивкова.
След окончателно решение на ВАС: касата трябва да плаща биомаркерите на онкоболни
Биомаркерните изследвания по амбулаторна процедура N°43 са част от медицинските дейности, които НЗОК трябва да финансира.
Това произтича от решението на Върховния административен съд да остави в сила решението на Административния съд - София-град, с което касата бе осъдена да плати на медицинския център „Полимед" за извършени, но незаплатени биомаркерни изследвания на здравноосигурени пациенти с онкологични заболявания. Решението на ВАС от 4 ноември е окончателно.
Биомаркерните изследвания помагат да се избере индивидуално лечение, защото дават информация за характеристиките на конкретното онкозаболяване. В останали европейски страни те се поемат от здравните каси. И у нас след години борба на пациентски организации това формално бе разписано, но до реално плащане на туморните маркери -ключ към съвременно онколечение, така и не се стигна.
Здравният център съдеше НЗОК с аргумент, че процедурата е включена в основния пакет дейности, гарантиран от бюджета и, и е част от медицинската помощ, разписана в националния рамков договор. Центърът е имал договор с касата, извършил е изследванията и ги е отчел според изискванията. Но НЗОК отказва да ги заплати с аргумента, че тези дейности не се финансират от нея, обясни адвокат Силвия Величкова.
В позиция на управителя на НЗОК пред съда дори е посочено, че след сключването на новия Национален рамков договор за 2026-2028 г. няма да се заплащат дейности, свързани с биомаркерни изследвания.
И двете съдебни инстанции приемат аргументите на медицинския център. В решението си ВАС посочва, че амбулаторната процедура е договорена като вид медицинска помощ, заплащана от НЗОК, и е част от основния пакет дейности, на които здравноосигурените лица имат право срещу своите вноски.
Значението на решението надхвърля конкретния спор -то потвърждава, че биомаркерната диагностика по процедура N°43 е част от гарантирания пакет медицински дейности, категорична е адвокат Величкова. И че следва НЗОК да изпълнява договорните си задължения към лечебните заведения, без те да бъдат принудени да си търсят парите по съдебен ред.

Цветелина СТЕФАНОВА
- Само за 9 месеца - още 223 хил. решения за инвалидност
- Оценката ще се прави по нов начин, за да има повече пари и асистенти за най-тежките случаи
24 Часа  стр. 2-3 
228,3 млн. евро ще се спестят следващата година с реформа в ТЕЛК. Тя предвижда подобряване на ефективността на механизмите за оценка и контрол при определяне правото на достъп до лична помощ.
Реформата поетапно ще бъде проведена през следващата година, за да има засилен контрол, да започне осветяването и прекратяването на фалшивите ТЕЛК-ове. Ще има нов начин, по който ще се прави индивидуалната оценка на потребностите на хората с увреждания, така че към тях да се насочи точно определеният ресурс, или хора, които да им оказват подкрепа за независим живот, обясни социалната министърка Наталия Ефремова преди Надзорния съвет на НОИ, който прие проектобюджета на държавното обществено осигуряване.
В момента с ТЕЛК са около 750 хил. души. Всички те получават пари според процента си и сума на месец между 27,34 до 222,66 евро. Отделно получават и други социални помощи.
Издадените ТЕЛК решения през тази година са 222 877, но в тази цифра са и преосвидетелстваните.
Има обаче огромни разлики на издадените решения спрямо броя на населението, което не може да се обясни само с демографски фактори.
Рекордьори по ТЕЛК решения са в Кърджали -издадени са 81 решения на 1000 души население (общо 12 256 решения). Високи нива има и във Видин - 58 на 1000 души, в Габрово - 54 на 1000, и Враца - 50 на 1000.
Най-нисък дял на глава от населението е в София. В столицата показателят е едва 21 решения на 1000 души (27 941 решения при многократно по-голямо население). Във Варна и Бургас нивата са съответно 27 и 28 на 1000 души.
Въпреки въведеното централизирано електронно разпределение на преписките натоварването на самите лекари в комисиите остава силно небалансирано спрямо реалния брой подадени документи по места.В България действат общо 145 ТЕЛК състава, като средно на една комисия се падат по 1537 решения за периода до ноември.
В Кърджали работят само 5 комисии, които са издали средно по 2451 решения на състав.
В Ямбол работят едва 2 комисии с по 1992 решения на състав, а в Сливен - 3 комисии с по 1865 решения. В столицата функционират 24 комисии, при които натоварването е средно по 1164 решения на състав.
На първо място по брой ТЕЛК решения са „Последици от мозъчен инфаркт“ с общо 9605 издадени решения. Данните от справката за медицинската експертиза на НЗИС показват, че това е най-честата диагноза. Следват диабет тип 2 с неврологични усложнения и застойната сърдечна недостатъчност.
Останалите позиции в топ 10 включват заболявания като стар инфаркт на миокарда, хипертонично сърце, ортопедични импланти, стенокардия, рак на млечната жлеза, дискови хернии и алергична астма.
Вместо инвалидизацията да се концентрира основно след 65-70 години, пикът на решенията е в най-продуктивните десетилетия от живота на хората -40-59 г. (Виж инфографиката на 3-а.) Водещите причини за инвалидизация в тази възраст са предотврати-ми или контролируеми хронични заболявания - мозъчносъдови, сърдечни и ендокринни. Това показва късно откриване на рисковите фактори -хипертония, висока кръвна захар и недостатъчен контрол на терапията в извънболничната помощ.
ТЕЛК е ключ и към Закона за личната помощ.
Той осигурява финансирана от държавата грижа в домашна среда чрез назначаване на личен асистент, като през 2026 г. часовата ставка за труд е 5,24 евро бруто на час. При максималните 168 часа месечно брутната заплата на личния асистент достига около 880 евро. Право на тази подкрепа имат хората с трайни увреждания с определена чужда помощ и децата с 90% и над 90% степен на увреждане. Часовете се определят точно след оценка от социални работници. Първо се подават документи и се прави самооценка. После обаче социален работник посещава дома и прави интервю, но и оценява доколко човекът може сам да се обслужва - да се храни, облича, къпе, придвижване в дома, да общува, да взема решения и да излиза навън. И след това му определят часовете.
Личните асистенти са над 88 хил. души. За последните няколко години техният брой се е увеличил повече от 3 пъти заради ръста на хората с ТЕЛК с право на чужда помощ. Друга причина е и заплащането, което е обвързано с минималната работна заплата по коефициент 1,4.
Сравнението спрямо населението на общинско ниво сочи много големи дисбаланси и видимо клъстериране. Почти всички общини, където разходите за лична помощ надхвърлят 200 евро на човек от населението, са разположени в Северозападна България, около Силистра иди около Кюстендил, показа анализ на Института по пазарна икономика.
Увеличенията на разходите по общини далеч надхвърлят тези на потребителите на личната помощ — в Ситово, Малко Търново и Сухиндол са над 1000% в рамките на пет години, а в цели 84 общини повишението е над 500%.
За следващата година само за лична помощ са предвидени 777,2 млн. евро.
513 273 ще са пенсионерите с инвалидна пенсия. За тях са планирани общо 2,95 млрд. евро, средната пенсия тук е 425,88 евро. ,
„Бюджетът на държавното обществено осигуряване е по-висок в сравнение с миналата година - 16,5 млрд. евро.
14 млрд. са за пенсиите, предвидени са увеличения за всички", каза още Ефремова.
От 1 юли пенсиите ще се увеличат със 7,8%. Минималната ще е 374,62 евро, а средната ще стигне 587,7 евро. Този път правителството ще увеличи и максималната пенсия до 1874 евро.
Минималното дневно обезщетение за безработица се вдига от 9,21 на 13 евро, а максималното - от 54,78 на 60,76 евро. Втората година от майчинството ще 450 евро. Ще има и увеличение от 75 % на обезщетението, което се дължи, ако майката се върне на работа.
Минималната заплата ще е 660 евро от 1 януари, а минималните прагове се вдигат с 6,4%. Максималният осигурителен доход ще е 2400 евро.
Това е стандартна стъпка, която трябва да се прави всяка година. Увеличенията не са високи, в съответствие са с минималния размер на минималната работна заплата - по отношение на минималния праг, а на максималния увеличението е съвсем поносимо от страна на бизнеса, заяви Ефремова.
В края на ноември ще започне плащането на коледните добавки от 50 евро за всички бедни. Същата ще е сумата и през следващата година.
Право на нея имат хората, които получават месечни или целеви социални помогци, младежи напуснали услуга за резидентна грижа: хората с енергийни помощи за този сезон; с месечни помощи за отглеждане на дете с трайно увреждане; с месечни помощи за дете без право на наследствена пенсия; деца, настанени в семейства на роднини или близки или в приемни семейства: ветерани от войните и военноинвалиди, подпомагани от Агенцията за социално подпомагане.

Ваня ДРАГАНОВА

Година и половина след смъртта на 6-годишния Ангел тримата лекари, подсъдими за смъртта му, не са се свързали с близките на детето. Момченцето от пловдивското село Белащица почина след стоматологична интервенция в клиника „Медикус алфа" на 4 април 2025-а.
„Не са ни търсили по никакъв начин да изкажат съболезнования, те се изпокриха още от първия момент. В мига, в който убиха детето, имаха план как да се измъкнат всички до един", заяви в понеделник преди старта на делото бащата на момчето Георги Райчев.
Малкият Ангел си отиде след продължило над 3 часа лечение на зъбите под анестезия, към която родителите му прибегнали, защото детето много се страхувало, а имало доста кариеси и пулпити. Били насочени към д-р Десислава Георджева. Тя лекувала и други малолетни пациенти в здравното заведение, макар да няма специалност по детска стоматология. Д-р Георджева работела с анестезиолога д-р Пламен Мандев, който според прокуратурата не предупредил родителите на Ангел за рисковете от упойката. Лекарят само попитал майката дали момчето има алергии. Дал му два медикамента над допустимата доза за възрастта и теглото му. Превишението при препарата „Нивалин" било 5,58 пъти — при норма от 4,48 мг наредил да влеят на детето на два пъти по 10 и веднъж 5 мг.
Стоматоложката д-р Георджева приключила работата си към 12 часа и тогава започнало извеждането на детето от упойката. То било отпуснато и със затворени очи, дишало тежко и само промълвило: „Искам при мама!".
Д-р Мандев минал да го види в стаята, разтърсил го и му извикал да се събуди, после обяснил, че всичко ще е наред, и си тръгнал, без да обясни на другия анестезиолог в клиниката д-р Любомир Морев какво е състоянието на детето. А то се влошило още и се обърнали към д-р Морев, който не успял да го интубира, и пак извикали д-р Мандев.
В клиниката дошла бабата на детето д-р Маргарита Райчева, пенсиониран анестезиолог. Като видяла показателите на детето, тя настояла да бъде изпратено в реанимацията на Детската клиника на УМБАЛ „Свети Георги". Около 16 часа там била конста
Майката на детето Магдалена попита през сълзи д-р Пламен Мандев защо е оставил детето и, след като го е отровил. тирана смъртта му.
Д-р Георджева е с обвинение само за лечение на деца без нужната квалификация, двамата анестезиолози — за лекарска грешка.
„Докторе, искам да те попитам. Погледни ме в очите. Като отрови детето ми, защо си тръгна?". Това каза в. съдебната зала в понеделник цялата обляна в сълзи майката на момчето Магдалена на анестезиолога д-р Мандев.
Близките искат ефективни присъди и се конституираха като частни обвинители. Защитникът на зъболекарката Красимир Елдъров настоя делото да се гледа при закрити врати.
„В операционната няма публика, трябва ли в съда да е различно", попита той и добави, че медийните публикации поставят клиниката в неизгодна конкуренция в сравнение с останали частни здравни заведения.
Съдът не намери основания за засекретяване на процеса, но откри противоречия в обвинението. Сред тях - че не е ясно дали допустимата доза от 4,48 г „Нивалин" се отнася само за първото поставено количество, или за всичките 25 мг.
За д-р Морев пък на едно място в акта пишело, че когато поел детето, бил запознат с медикаментите, приложени от колегата му, а на друго — че са ползвани стандартните за клиниката препарати.
„Ще обжалвам връщането на акта", категорична беше прокурор Данаила Станкова.
Бащата на Ангел заяви пред „24 часа", че ако има грешки, е по-добре те да бъдат открити от съда, отколкото от защитата на подсъдимите.

На 100% да бъдат подсигурени лекарствата на българския пазар, цените им в аптеките да са еднакви навсякъде, а младите лекари специализанти да получават 350 евро необлагаема стипендия над заплатата си. Това са основните приоритети в проектобюджета за здравеопазване за 2027 г. съобщи при представянето на фискалната рамка здравният министър Катя Ивкова. Тя припомни, че парите за здраве за 2027 г. са малко над 724 млн. евро - с близо 78 млн. евро повече спрямо тази година.
Ивкова подчерта, че целта е осигуряването на по-добра грижа, по-широк достъп и превенция. „За всеки от нас като граждани на тази държава е важно да има достъп до лекарства:, каза тя.
Министърът припомни, че вече са внесени промени в Закона за лекарствените продукти в хуманната медицина, чиято цел е да се сложи край на смущенията в доставките. Основен приоритет става и въвеждането на единични цени за медикаментите, за да се предотврати познатата практика едно и също лекарство да се продава на различни цени в различните аптеки“, каза министърът на здравеопазването.
Спешната помощ остава ключов фокус във фискалната рамка. Заложени са средства за изграждането на 19 хеликоптерни площадки към болниците в страната, пригодени за работа и през нощта.
Предвидена е подмяна на 14 линейки с нови.
Здравният министър добави, че 590 млн. евро отиват за грижата за хората, които не са здравноосигурени. „Важно е да се осигурят средства за профилактика на децата и възрастните хора“, добави тя.
За младите лекари на държавна специализация се въвежда месечна стипендия от 350 евро, която няма да се облага с данъци. Така общият им месечен доход ще достигне 1900 евро, при досегашни 1550 евро.
„Предвидили сме 30 млн. евро, с които да предоставим във вид на стипендия по 350 евро на всеки специализант. Специализантите, които са финансирани от държавата и получават 1550 евро ще получават и тази стипендия от 350 евро, тя е необлагаем доход. По този начин специализантите ще получават 1900 евро“, съобщи Ивкова.
С 50 млн. евро бюджет през 2027 г. предстои да започне изграждането на Националната детска болница. „Замисълът е тя да не бъде просто поредната сграда, а модерен център за върхови постижения в детското здраве с най-съвременна апаратура“, увери Ивкова.
В сферата на профилактиката са предвидени повече средства за ваксините от Националния имунизационен календар.
„За първи път се въвежда и проследяване на повторните хоспитализации по едни и същи диагнози - с цел подобряване на качеството на медицинската грижа, а не налагане на глоби“, каза още здравният министър.

[bookmark: _Toc245194302]Български учен открива лекарства с изкуствен интелект
Д-р Александрина Гоева е открила незабелязани досега изменения, свързани с развитието на рак на кръвта

Изкуствен интелект, който разкрива как болестите променят човешките клетки и помага за откриването на нови лекарства и лечения. Това е фокусът на ново научно направление на български институт INSAIT към Софийския университет „Св. Климент Охридски“.
Шеф на направлението е д-р Александрина Гоева - международно признат български учен с впечатляваща кариера в САЩ и Канада. Тя се завръща в България от Университета на Торонто, където е създала и ръководила собствена научноизследователска група в областта на машинното обучение и изчислителната биология. Преди това в продължение на седем години е работила в престижния институт Broad на Масачузетския технологичен институт (MIT) и Харвардския университет. Гоева е създател на иновативния метод за машинно обучение HIDDEN, с който са открити незабелязани досега клетъчни изменения, свързани с развитието на рак на кръвта и нарушения в защитната бариера на мозъка. Откритията й разкриват нови възможности за по-ранна диагностика и по-добро разбиране на тежки заболявания.
INSAIT й дава възможност да продължи изследванията си на световно ниво, като същевременно вложи натрупаните знания и опит в развитието на българската наука и създаването на технологии, които могат да променят бъдещето на медицината. Новото направление в института ще обедини постиженията на изкуствения интелект, математиката и биологията в търсенето на отговор на един от най-важните въпроси пред съвременната медицина - как да бъдат откривани по-рано болестните изменения и как клетките да бъдат насочвани обратно към нормалното им функциониране.
В основата на изследванията стои възможността изкуственият интелект да анализира огромни количества биологични данни и да открива зависимости, които остават незабелязани при традиционните методи. По този начин учените ще могат да предвиждат как клетките реагират на различни лекарства и да определят кои вещества или комбинации имат най-голям потенциал за лечение. Това е особено важно, тъй като възможните комбинации са практически неизброими, а лабораторните експерименти могат да изследват само малка част от тях.
Научната кариера на д-р Александрина Гоева започва в България. Тя е възпитаник на Софийската математическа гимназия и завършва приложна математика в Софийския университет. Продължава образованието си в САЩ, където придобива магистърска степен по математика и докторска степен по статистика от Бостънския университет. Научните й разработки са публикувани в едни от най-авторитетните международни издания, сред които Science, Cell, Nature Biotechnology, Nature Communications и Cell Reports.

Всети трети е взимал болничен заради нарушено здраве при работа
СТЕФАН КЮЧУКОВ

Стресът на работното място разболява. Това е един от изводите в анализ на условията на труд и свързаната с тях заболеваемост в сектор „Транспорт“, представен от Александър Шопов, председател на Федерация на транспортните синдикати (ФТС) към КНСБ.
Под постоянен стрес са 46% от работещите в сферата на сухопътния транспорт, 72% от хората в въздушния транспорт и 61% от тези в морския, показна анкета сред 2141 човека. Най-големият източник на стрес за хората в сферата „Транспорт“ е недостигът на персонал. Тази причина е посочена от близо 65% от анкетираните. Липсата на достатъчно хора води до по-трудно планиране на графиците, по-дълги смени, по-голямо натоварване.
Други източници на стрес са високите отговорности (посочено от 62,9% от анкетираните)и агресивни пътници/клиенти (32,5% от анкетираните).
Участниците в анкетата са посочили, че страдат от нередовен сън, което е проблем за близо 65% от хората, хронична умора (64%) и чест или постоянен стрес (51%). Условията на труд водят до това да няма много млади хора, които искат да работят в транспорта. 82,5 на сто от хората в транспорта са на възраст от 40 до 64 години, а 42,6% са между 55 и 64 години. Само 1% от хората в транспорта са на възраст под 25 години. Ако всички хора, които са достигнали пенсионна възраст, решат да спрат работа и да разчитат на пенсиите си, транспортът ще бъде блокиран, показват данните на КНСБ. Няма да има кой да управлява превозните средства от градския транспорт, няма да има кой да разтоварва стоките. Проблемът с привличането на млади хора в транспорта не са заплатите, а условията на труд, показва изследването.
Основните проблеми на работещите в транспорта са голямото натоварване, шумът и работата на смени, показва проучването. Болки в кръста имат
76% от работещите в сухопътния транспорт, 84% от тези във въздушния и 96% от хората във водния транспорт. Любопитно е, че болки в кръста имат 85% от хората в транспорта под 25-го-дишна възраст, а при хората на над 65 години делът на тези с болки в кръста също е 85%.
Проблеми със зрението имат 37,7% от хората в транспорта, от психично напрежение или бърнаут се оплакват 35,4% от анкетираните, а сърдечносъдови заболявания имат 23,4% от хората. Всеки пети има проблем със слуха. Всичко това води до ползване на болнични, което реално е загуба за транспортните фирми, защото хората не могат да работят. 37,4% от анкетираните са ползвали болничен през последната една година заради здравни проблеми, свързани с работата.
Предложенията, които дават самите работници за намаляване на здравните проблеми, са основно подобряване на използваната техника и на местата за почивка, както и наемането на повече хора и възможност да ползват полагащите им се почивки.

350 евро стипендия за младите лекари и специализанти по’ здравни грижи.
Това е заложено в проектобюджета на здравното министерство за 2027 година. Бюджетът на здравното министерство за 2027 г. е 724 млн. евро, което е увеличение със 78 млн. евро спрямо предходната година.
Програма
Общо 30 милиона евро пък ще бъдат заложени в националната програма за подкрепа на специализантите. „Човешките ресурси са най-ценни. С тези общо 30 млн. евро ще бъдат подкрепени около 6000 души,,, коментира здравният министър Катя Ивкова.
Стипендията на младите лекари ще се изплаща допълнително към заплатата и е необлагаем доход. Така специализантите по държавна поръчка, чиято основна заплата е минимум 1550 евро, ще получават общо около 1900 евро. Програмата ще обхваща и специализантите в платена форма.
За изграждането на Националната детска болница се залагат нови 50 млн. евро за 2027 г. Заедно с останалите 47 млн. евро в Здравна инвестиционна компания за детска болница ресурсът достига почти 100 млн. евро. Срещу тези пари до края на 2027 година се очаква приключило проектиране и „първа копка,,, разясни още здравният министър.
Предвижда се и увеличение със 70% на средствата за имунизации по националния имунизационен календар, както и увеличаване на средствата за силанизиране на детските зъби.
Училища
Двете скринингови програми - за рак на маточната шийка и дебелото черво, ще започнат скоро. Тестовете ще бъдат пренасочени кампанийно към педагозите в училищата и детските градини.
Допълнителни средства са предвидени и за Центъра за спешна медицинска помощ по въздуха, с които ще бъдат изградени 19 вертолетни летища в болниците, които да се ползват и при нощни условия, плюс закупуване на 14 нови линейки.
Сред приоритетите за следващата година са и по-сигурният достъп до лекарства. Ивкова припомни подготвените промени в Закона за лекарствените продукти в хуманната медицина, които да гарантират 100% осигуреност с лекарствени продукти и проследяване на всяка опаковка. „Целта е въвеждане на единни цени и елиминиране на практиките едно и също лекарство да се предлага на различни цени,,, каза още министърът.

[bookmark: _Toc245194305]AI не може дa ги замени
Телеграф  стр. 15 
350 евро стипендия за младите лекари (виж стр. 7).
Човешкият фактор е незаменим. Каквато и супермодерна апаратура, подпомагана от изкуствен интелект да има в нашите болници, основно си остава човекът зад нея. Технологиите се купуват, но хора със знания и умения си остават най-ценните. Затова решението да се подкрепят младите лекари е стратегическо, макар и закъсняло. На фона на бясната инфлация не е нормално младите медици да работят за заплати колкото продавачи в магазин. Не е нормално да се грижат за здравето на нацията, а в същото време да не могат да живеят нормален живот и да са бъдещето на толкова стратегическа система. И е добре, че решението на засяга само лекарите, а всички медицински специалисти, тъй като е ясно, че най-голямата криза е при медицинските сестри, които са все по-голям дефицит.
Трябват работещи мерки, защото статистиката е безмилостна и часовникът тиктака - средната възраст на българския лекар е 51 години, като голяма част от тях предстои да се пенсионират до 2040 година.

[bookmark: _Toc245194306]Почернената майка на Ангел към доктор: Като го отрови, защо си тръгна
Телеграф  стр. 14 
„Погледни ме в очите. Ти, като го отрови, защо си тръгна. Той беше само на 6 годинки“.
Така, ридаейки, се обърна почернената майка на малкия Ангел от Белащица - Магдалена Райчева, към единия от обвинените за смъртта му анестезиолози в залата - Пламен Мандев.
Вчера в Окръжен съд-Пловдив се проведе разпоредителното заседание по делото. Към наказателна отговорност за смъртта на детето са подведени трима лекари. Освен Мандев на подсъдимата скамейка застанаха и Любомир Морев и стоматологът Десислава Гьорджева.
Мълчание
Докато майката задаваше въпроса си и плачеше превита, никой от обвинените не пророни и дума. Вчера ход на процеса не бе даден. Магистратите върнаха обвинителния акт обратно на прокуратурата за поправка заради нарушения. Тримата са обвинени за това, че при упражняване на медицинска дейност са съпричинили смъртта на детето. Според прокуратурата клиниката, в която е извършена манипулацията на детето „Медикус Алфа“, не е имала разрешение да практикува детска дентална медицина. Малкият Ангел издъхна на 4 април миналата година, след като е бил въведен под пълна упойка заради зъболечение. Месеци след смъртта на момченцето лицензът на лечебното заведение бе отнет.
Предозиране
По думите на бабата на детето, Маргарита, която също е анестезиолог -манипулацията е продължила 4 часа. Тя обясни пред медиите, че на Ангел е даден нивапин, а дозата е превишена 5 пъти. Дадени са му 25 милиграма при около 5 разрешени за възрастта му и килограмите. „В последните години с този медикамент ?0*ти не се работи. А такава огромна доза е вече недопустима“, коментира още жената.
Отново пред журналисти почерненият баща на момчето - Георги Райчев, каза, че обвинените лекари постоянно пускали жалби срещу него. Той настоя лекарите да получат ефективни присъди.

[bookmark: _Toc245194307]Ваксина срещу денга у нас
Телеграф  стр. 7 
За първи път в България е налична ваксина срещу денга за превенция на заболяването при хора на възраст от 4 години, съобщиха от компанията производител.
Новината е особено актуална за всички граждани, които пътуват към тропични и субтропични дестинации. Схемата включва две дози, които се поставят в интервдп от 3 месеца.
Денга е вирусна инфекция, която се предава главно чрез ухапване от заразени комари от видовете Aedes aegypti и Aedes albopictus.
„Важно е да се знае, че денга може да протече тежко, особено при наличие на рискови фактори като диабет, затлъстяване, хронични бъбречни, белодробни и сърдечни заболявания, включително хипертония. Ваксинацията е силно препоръчителна за хора, които често пътуват в ендемични региони - тропични и субтропични области, както и за тези, които остават там за по-дълъг период или са изложени на професионален риск, например работят на открито,,, коментира проф. д-р Ива Христова, директор на Националния център по заразни и паразитни болести (НЦЗПБ).

[bookmark: _Toc245194308]Българка открива лекарства с изкуствен интелект
Телеграф  стр. 7 
Изкуствен интелект разкрива как болестите променят човешките клетки и помага за откриването на нови лекарства и лечения.
Това е амбицията на изцяло ново научно направление, което стартира в българския институт INSAIT към Софийския университет „Св. Климент Охридски,,. Начело на новото направление застава д-р Александрина Гое ва - международно признат български учен с впечатляваща кариера в САЩ и Канада. Тя се завръща в България от Университета на Торонто, където е създала и ръководила собствена научноизследователска група в областта на машинното обучение и изчислителната биология. Преди това в продължение на седем години е работила в престижния институт Broad на Масачузетския технологичен институт (MIT) и Харвардския университет. В основата на изследванията стои възможността изкуственият интелект да анализира огромни количества биологични данни и да открива зависимости, които остават незабелязани при традиционните методи. По този начин учените ще могат да предвиждат как клетките реагират на различни лекарства и да определят кои вещества или комбинации имат най-голям потенциал за лечение. Това е особено важно, тъй като възможните комбинации са практически неизброими, а лабораторните експерименти могат да изследват само малка част от тях.

09.11.2026

НАЦИОНАЛНИ ТЕЛЕВИЗИИ

[bookmark: _Toc245194309]Вижте бюджета на НЗОК за 2027 година
БНТ, Новини в 20.00 часа
Над 5,6 милиарда евро са заложени в проектобюджета на Здравната каса за 2027 г. Увеличението спрямо тази година е с около 426 милиона евро. Най-много пари са предвидени за болнична помощ, лекарства, медицински изделия и диетични храни. Заложено е увеличение на средствата за лични лекари, прегледи и изследвания.
https://bntnews.bg/news/vizhte-byujeta-na-nzok-za-2027-godina-1421402news.html 

[bookmark: _Toc245194310]Повече пари за здравеопазване догодина: Здравното министерство получава допълнителни 78 млн. евро през 2027 г.
БНТ, Новини в 20.00 часа   
Противогрипните ваксини ще бъдат доставени до края на седмицата. Това съобщи здравният министър Катя Ивкова. Кога ще стигнат до конкретните аптеки, тя не уточни.
Информацията беше съобщена при представянето на проектобюджета на Министерството на здравеопазването за следващата година. В него са заложени близо 725 млн. евро, или с 78,5 млн. евро повече спрямо 2026 г., както и капиталови разходи в размер на малко над 28 млн. евро. Предвижда се осигуряването на 100% от лекарствените продукти и проследяването на всяка опаковка. Целта е да се ограничи паралелният износ. Със 70% повече са средствата за имунизации. Увеличени са и парите за профилактика.
По-качествена профилактика, по-сигурен достъп до лекарства, по-модерна спешна помощ и детско здравеопазване, както и грижа за специализантите. Това са заложените приоритети в проектобюджета за следващата година. На фокус ще бъде и изграждането на Националната детска болница.
Към момента по сметката на Здравната инвестиционна компания има около 47 млн. евро. С предвидените в проектобюджета 50 млн. евро сумата ще достигне почти 100 млн. евро.
Катя Ивкова, министър на здравеопазването: „През 2027 г. проектирането трябва да завърши и да имаме първа копка. Реалното изпълнение ще започне през 2027 г. с не просто изграждане на сградата като сграда, но и с поставянето на тази Национална детска болница като център за върхови постижения в областта на детското здраве.“
В бюджета са предвидени и 30 млн. евро за стипендии в размер на 350 евро за всеки специализант.
Катя Ивкова, министър на здравеопазването: „Специализантите, които са на места, финансирани от държавата, и получават 1550,50 евро, ще получават и тази стипендия от 350 евро. Стипендията е необлагаем доход – умишлено го подчертавам. По този начин специализантите на места, финансирани от държавата, ще получават общо 1900 евро. Специализантите, които специализират на места, нефинансирани от държавата, ще получават възнаграждението, което са договорили със своя работодател, плюс тези 350 евро стипендия.“
В проектобюджета са заделени малко над 590 млн. евро и за здравнонеосигурените. Предвидени са допълнителни средства за 14 нови линейки, както и за изграждането на 19 болнични хеликоптерни площадки. Заложени са и малко над 14 млн. евро за стратегически инвестиции, сред които е и завършването на болницата в Ямбол.

[bookmark: _Toc245194311]Пет пъти по-силна упойка е поставена на 6-годишното момче, което почина на зъболекарския стол
БНТ, Новини в 20.00 часа   
Пет пъти по-силна упойка е поставена на шестгодишно момче от село Белащица, което почина след зъболечение под пълна упойка в пловдивска клиника. Това стана ясно в съдебната зала. Според обвинението д-р Пламен Мендев е предозирал упойката, която е поставил на детето, а д-р Любомир Морев не е извършил адекватна първоначална преценка и не е предприел необходимите спешни медицински действия.
Окръжният съд в Пловдив върна на прокуратурата обвинителния акт. Съдебният състав намери слабости в обвинението, тъй като не става ясно как е определена дозата упойка и дали вторият анестезиолог е бил запознат с медикаментите, приложени от колегата му.
Година и половина след смъртта на Ангел пред съда днес трябваше да се изправят трима лекари от лечебното заведение – зъболекарката, извършила четиричасовата процедура, и двама анестезиолози. Трагичният случай беше белязан и от протести с искане за справедливост.

[bookmark: _Toc245194312]Противогрипните ваксини ще бъдат доставени до края на седмицата
БНТ, Новини в 12.00 часа   
Противогрипните ваксини ще бъдат доставени до края на седмицата. Това съобщи здравният министър Катя Ивкова. Кога точно ще стигнат до конкретна аптека - здравният министър не уточни. Тя допълни, че няма данни за проблеми с имунизациите при личните лекари.
Информацията беше съобщена по време на представянето на проектобюджета на Здравното министерство за следващата година. В него са заложени близо 725 млн. евро или 78, 5 млн. евро повече от 2026 година и капиталови разходи малко над 28 млн. евро. Заложени са повече средства за имунизации.
Сред приоритетите, заложени в бюджета, е и Нацоналната детска болница. Към момента по сметката на здравната инвестиционна компания има около 47 млн. евро. С 50-те милиона евро, предвидени в проектобюджета, те ще станат близо 100 млн. евро.
Катя Ивкова, министър на здравеопазването: "Към какво е ориентиран проектобюджетът? Към по-сигурен достъп до лекарства, към по-качествена профилактика, към по-модерна спешна медицинска помощ и детско здравеопазване. Към младите кадри в системата на здравеопазването и по-достъпна диагностика и лечение. Ето защо сме предвидили 30 млн. евро, с които да предоставим под формата на стипендия по 350 евро на всеки специализант. Какво означава това? Специализантите на места, финансирани от държавата, ще получават 1550 евро и тази стипендия от 350 евро. Стипендията е необлагаем доход, умишлено го подчертавам. По този начин специализантите на места, финансирани от държавата, ще получават общо 1900 евро. Специализантите, които специализират на места, нефинансирани от държавата, ще получават възнаграждението, което са договорили със своя работодател, плюс тези 350 евро стипендия."

[bookmark: _Toc245194313]Започва делото за смъртта на 6-годишния Ангел
БНТ, Новини в 12.00 часа   

С напрежение започва делото за смъртта на 6-годишното дете от Белащица в Пловдивския окръжен съд. Детето почина след стоматологична интервенция под пълна упойка в частна пловдивска клиника. Смъртта на момчето беше белязана и от протести с искане за справедливост. Близо година и половина по-късно, пред съда се изправят трима лекари от лечебното заведение - двама анестезиолози и зъболекарка.
В съдебната зала майката на 6-годишното момче поиска обяснения от анестезиолога, д-р Мандев, който е присъствал по време на зъбното лечение с думите - "защо си тръгна след като му даде отровата?". 
Преди минути стана ясно, че съдът връща на прокуратурата делото заради допуснати процесуални нарушения и неясноти, които касаят двамата обвинени анестезиолози за допусната немарливост. 
Според държавното обвинение д-р Мандев е предозирал упойката, в резултат на което момчето е починало. По отношение на другия анестезиолог прокуратурата смята, че той не е разпознал животозастрашаващото състояние и не е предприел реанимация. Зъболекарката в този случай е с обвинение, че е лекувала деца в частната клиника, която пък няма лиценз за детска дентална практика. 
Данаила Станкова: Обвинителен акт се внесе и срещу стоматолога, който е извършвал дентално лечение както на Ангел, така и на други малолетни лица, за престъпление по чл. 324, ал. 2, което е свързано с неспазване на установения ред при това дентално лечение. 
Георги Райчев: Иска да се скрие и другите искат да се скрият. От първия ден никой не иска да поеме отговорност. Убиха детето и всеки иска да се скрие. Ей това е истината. За ефективни присъди, разбира се. За какво може да настояваме? 
Магдалена Райчева: Кажете ми кой е този апелативен съдия, който отмени разрешението клиниката да бъде затворена, питам аз? Като РЗИ връчи заповедта пациентите да бъдат изведени. Искам да се свържете с този апелативен съдия и да го попитате кои пациенти по-точно застрашават живота, на кои пациенти? 
От прокуратурата заявиха, че ще обжалват решението на съда за връщане на делото.

[bookmark: _Toc245194314]Започва делото за смъртта на детето, което почина на зъболекарски стол в Пловдив
БНТ, Денят започва   

Делото за смъртта на шестгодишния Ангел от Белащица, който почина след стоматологична интервенция под пълна упойка в частна пловдивска клиника, започва в Окръжния съд в Пловдив днес.
Смъртта на момчето беше белязана и от протести с искане за справедливост. Близо година и половина по – късно, пред съда се изправят трима лекари от лечебното заведение – зъболекарката, извършила 4-часовата процедура и двама анестезиолози.
Обвинението към стоматолога е, че е извършвал дентално лечение под обща анестезия на пет малолетни пациенти, сред които и починалият Ангел, без болницата да има разрешение за тази дейност. Двамата анестезиолози са обвинени в немарливо изпълнение на работата си, грешна дозировка на медикамент, напускане на работното място и неоказване на спешни медицински действия.
Междувременно министерството на здравеопазването отне разрешението за лечебна дейност на болницата, но Административният съд в Пловдив спря предварителното изпълнение на заповедта.

[bookmark: _Toc245194315]Парите за младите лекари: 350 евро допълнително на месец за всеки специализант(ОБЗОР)
bTV, Новини в 19.00 часа

Зелена светлина за исканията на младите лекари. Здравното министерство обяви как ще разпредели парите, заложени в бюджета за догодина. Всеки специализант ще получава по 350 евро стипендия месечно като допълнение към основното възнаграждение.
Например специализант, приет по държавна поръчка, който работи в държавна болница, ще получава 1550 евро плюс 350 евро стипендия.
Възнаграждението на специализантите в частните болници е по договаряне, но те също ще получават стипендията.
Право на допълнителната подкрепа от държавата имат всички близо 6000 млади специалисти, казаха още от Здравното министерство.
„Тази стипендия от 350 евро не е облагаем доход. По този начин специалистите на местата, финансирани от държавата, ще получават общо 1900 евро. Специалистите, които специализират по места, финансирани от държавата, ще получават възнаграждение, което сме говорили по договора, плюс тези 350 евро стипендия. За да се случи това предоставяне на стипендии, ще бъде разработена и нормативна програма“, каза Катя Ивкова, министър на здравеопазването.
И още от бюджета за здраве за догодина – 50 милиона евро са предвидени за Националната детска болница. Уверението на здравния министър е първата копка на така чаканата национална педиатрия да бъде догодина.
И още едно обещание – болницата в Ямбол да отвори врати през 2027 г. Тя се строи вече близо половин век.
И отговорът от младите лекари на мерките, заложени в бюджета. Те настояват за трайно увеличение на възнагражденията, а не за едногодишни стипендии. 
„Предвидено е от бюджета да се дават по 350 евро стипендия на абсолютно всички. Ние няма как да се възпротивим това да се раздават стипендии на специализантите. Все пак голяма част от специализантите живеят почти на прага на минимума. Но това, което не получихме като подсигуряване е това, че нямат план да работят в перспектива и за бъдещето за по-устойчиви реформи, защото стипендиите, както знаете, са за една година“.

[bookmark: _Toc245194316]„Ти, като го отрови, погледни ме в очите. Защо си тръгна? Той беше на 6 годинки!“: Фалстарт на делото за смъртта на 6-годишния Ангел
bTV, Новини в 19.00 часа

Фалстарт на делото за смъртта на 6-годишния Ангел Райчев, който почина при дентална операция под пълна упойка през април 2025 година в частна клиника.
Пловдивският окръжен съд върна делото на прокуратурата заради допуснати неточности в обвинението. Подсъдими са двама анестезиолози и лекар по дентална медицина.
Година и половина след трагедията за първи път майката на починалото дете се изправи очи в очи с анестезиолозите, които са участвали в операцията на сина ѝ.
Според медицинската експертиза 6-годишното момче е било неправилно дозирано с медикамент.
„Ти, като го отрови, погледни ме в очите. Защо си тръгна? Защо си тръгна? Защо? Той беше на 6 годинки!“, каза майката на починалото дете.
„Казва се, че първо е било предозирано детето. Второ, то не е било интубирано“, казва Стефан Левашки, адвокат на родителите на починалото дете.
„Поради немарливо изпълняване от тяхна страна на правно регламентирана дейност, каквато е медицинската, са станали причина за смъртта на Ангел Райчев“, казва Данаила Станкова от Окръжна прокуратура – Пловдив.
Адвокат Димитър Колев е защитник на единия анестезиолог.

[bookmark: _Toc245194317]Проф. Доброслав Кюркчиев: Няма такова понятие като „добър имунитет“, това са абсолютни глупости
bTV, Лице в лице

Липсата на ваксини срещу грип може да бъде опасна за възрастните хора над 70 години, малките деца и хората с хронични заболявания. Това заяви клиничният имунолог проф. Доброслав Кюркчиев.
По думите му обаче не може да се даде категорична оценка за риска за цялото общество, тъй като хората се различават по отношение на имунната си реактивност.
Според проф. Кюркчиев все още има време желаещите да се ваксинират срещу грип, ако проблемът с наличностите бъде решен до края на ноември. Той очаква грипът да достигне пиковите си стойности през януари или в края на декември.
Имунологът обясни, че не трябва да се разглежда имунитетът като нещо, което просто може да бъде силно или слабо.
„Имунитетът е система от множество клетки и белтъчни молекули, които си комуникират. То е като космос“, обясни той.
По думите му ваксинацията подпомага конкретен компонент на имунната система, насочен срещу определен вирус, докато общото „подсилване“ не е ефективен подход.
„Общото подсилване е нещо, което няма да свърши работа по правило“, подчерта проф. Кюркчиев.
Той отхвърли и разпространеното схващане, че хранителните добавки, имуностимулантите и природните продукти могат да повишат защитните сили на организма.
„Хората бъркат имунната система с някаква жизнена енергия. Има такова понятие между другото – от XVIII век, „вис виталис“. Искат да си я повдигнат един вид и тя да ги пази. Не се прави така. Не става така. Няма смисъл“, каза имунологът.
Според него, ако за даден вирус няма ваксина, човек няма как да създаде допълнителна защита на организма си чрез подобни средства, докато продължава да води нормален социален живот.
Проф. Кюркчиев обясни и защо двама души, изложени на един и същ вирус в една стая, невинаги се разболяват и двамата. Възможно е единият да не е приел необходимото количество вирус. По-важният въпрос обаче е какви ще бъдат последствията от евентуалното заразяване.
„Важният въпрос е това разболяване до какво ще доведе – до болница, до съответно пневмония, до кашляне и мрънкане няколко дни. Всичко това са много различни неща и трябва да се оценяват именно като такива“, посочи той.
Имунологът беше категоричен, че няма научно обосновано понятие като „добър имунитет“.
„Няма такова понятие. Това са глупости, абсолютни“, заяви проф. Кюркчиев.
Той обясни, че клиничната имунология се занимава основно с автоимунните заболявания и имунните дефицити. По думите му около 8% от хората по света имат автоимунни заболявания, а при имунните дефицити определени компоненти на имунната система липсват и тогава може да има необходимост от специфично лечение.
Такива състояния се установяват чрез имунологични изследвания, а не по субективното усещане на човек, че имунитетът му е отслабнал.
„Това не е въпрос на вътрешно усещане. Това е въпрос на обективна реалност“, подчерта специалистът.
Той допълни, че честото боледуване невинаги означава проблем с имунната система. Съществуват и хора, които не боледуват често, но имат нарушения в имунитета, които могат да се окажат сериозен проблем в бъдеще.
Проф. Кюркчиев коментира и ефективността на противогрипните ваксини. По думите му те далеч не са съвършени, а клиничната им ефективност е между 40 и 60% при хората под 65 години и между 20 и 40% при тези над тази възраст.
„Когато се ваксинира, това не означава, че ти няма да се разболееш. Няма такава гаранция, но има в много голяма степен гаранция, че тази болест няма да те тласне към сериозни последствия, което е по-важното в случая според мен“, обясни той.
Имунологът разказа и за изследванията за автоантитела, които могат да дадат индикации за бъдещо развитие на автоимунно заболяване. Той уточни, че наличието на такива антитела не означава задължително, че човек ще се разболее.
„Много хора остават с автоантитела цял живот и никога нищо не им се случва“, посочи проф. Кюркчиев.
Според него ползата от тези изследвания е, че при появата на първи признаци на заболяване човек може своевременно да потърси специалист и да предприеме необходимите мерки.
Като пример за автоимунно заболяване той посочи тиреоидита на Хашимото, при който имунната система атакува собствените структури на организма.
Именно при тези заболявания опитите за общо стимулиране на имунитета могат да бъдат особено неподходящи.
„Тогава най-тъпата идея е да я подсилваш, защото подсилваш атаката срещу самия себе си“, заяви имунологът.
Той отбеляза, че хората с автоимунни заболявания често прибягват до имуностимуланти и хранителни добавки, включително продукти с черен бъз и различни гъби.
„Смятат, че имунитетът е нещо само хубаво и то трябва да се подпомага. В случая той не е хубаво, защото те атакува“, обясни проф. Кюркчиев.
Той предупреди, че дори хората с установени автоантитела, но без проявено заболяване, трябва да се замислят, преди да използват средства за стимулиране на имунната система, тъй като това може да насочи процесите към развитие на автоимунно заболяване.
Мога да подготвя и варианти за заглавие с по-силен акцент върху ваксините или върху предупреждението за имуностимулантите.

[bookmark: _Toc245194318]Зелена светлина за исканията на младите лекари
bTV, Новини в 12.00 часа

Зелена светлина за исканията на младите лекари. Министерството на здравеопазването обяви как ще разпредели парите, заложени в бюджета за следващата година. Всеки специализант ще получава по 350 евро месечно. Стипендията ще се изплаща всеки месец и ще бъде допълнение към основното възнаграждение. 
За специализантите приети държавна поръчка, които работят в държавна болница, месечното възнаграждение ще е 1550 евро плюс 350 евро стипендия. Възнаграждението на специализантите в частните болници е по договаряне, но те също ще получават стипендията. Право на допълнителната подкрепа от държавата имат всички близо 6000 млади специалисти, казаха от здравното министерство. Сред тях и клинични, дентални и военномедицински специализанти. 
Катя Ивкова: Стипендията е необлагаем доход, умишлено го подчертавам. По този начин специализантите на места, финансирани от държавата, ще получават общо 1900 евро. 
Специализантите, които специализират на места, не финансирани от държавата, ще получават възнаграждението, което са договорили със своя работодател, плюс тези 350 евро стипендия. За да се случи това предоставяне на стипендиите, ще бъде разработена и национална програма. 
Парите за здраве за догодина ще бъдат с 80 милиона евро повече в сравнение с миналогодишният, или близо 725 милиона евро. 
Фокусът в бюджета е профилактиката. Иначе догодина обещанието е да бъде направена и първата копка на Националната детска болница. Знаете, тя е обещавана и е бленувана от десетилетия. 
И още едно уверение от здравният министър Катя Ивкова, че болницата в Ямбол, която пък повече, близо половин век очаква да отвори врати, все пак ще заработи догодина. Необходимите пари са били намерени. А заради това, че тя не работи, преди близо година бТВ ви показа потресаващи кадри на пациенти, които са изнасяни от лекарите на одеяла заради липсата на асансьор и подходяща инфраструктура на болницата. 
Иначе, с 5% ще бъдат пък вдигнати заплатите на всички лекари и медицински специалисти в държавните болници. И още една новина от брифинга, така бленуваните и очаквани ваксини, които към момента се оказват мираж в България, трябва да пристигнат тази седмица. Не стана ясно, обаче по време на грипната епидемия, къде ще стигнат първо - дали при личните лекари или в аптечната мрежа.

[bookmark: _Toc245194319]Започва съдебният процес за смъртта на 6-годишния Ангел,
bTV, Новини в 12.00 часа
18 месеца след трагедията, в Пловдив започва съдебният процес за смъртта на 6-годишния Ангел, който почина след дентална интервенция под пълна упойка. Подсъдимите са двама анестезиолози и лекар по дентална медицина. Според внесения в съда обвинителен акт срещу двама от лекарите е повдигнато обвинение за това, че на 4 април миналата година, поради немарливо изпълнение на лекарската професия, са причинили смъртта на 6-годишното момче. 
Срещу третия лекар е повдигнато обвинение за упражняване на професията по дентална медицина в нарушение на установения ред. 
- Искам да те питам теб, не съм те питала, ти като го отрови, погледни ме в очите, защо си тръгна? Защо си тръгна? 
- Тя се крие през цялото време. Иска да се скрие, и другите искат да се скрият. От първия ден никой не иска да поеме отговорност. Убиха детето и всеки иска да се скрие. 
Репортер: За какво ще настоявате? 
- За ефективни преседи, разбира се. 
- Затвор. 
- Какви могат да бъдат? За убийство на дете, какви преседи да бъдат? 
- Кажете ми, кой е този апелативен съдия, който отмени разрешението клиниката да бъде затворена? Питам аз. Като РЗИ връчи заповедта пациентите да бъдат изведени. Нагли и безскрупулни убийци, така ги виждам. 
- Считаме, че е невинен. Все пак е направил каквото може.

[bookmark: _Toc245194320]Държавата иска да спести 228 млн. евро от ТЕЛК: Кой може да бъде засегнат?
bTV, Тази сутрин

Над 800 000 българи имат решения на ТЕЛК, а държавата планира да спести близо 230 млн. евро чрез затягане на контрола. Въпросът е дали тези мерки ще ограничат злоупотребите, без да засегнат хората, които действително се нуждаят от подкрепа.
Темата коментира здравният икономист Аркади Шарков в предаването „Тази сутрин“. Той разгледа и предвидените средства за здравеопазване през 2027 г., високото доплащане от пациентите и изграждането на Националната детска болница.
Според Шарков един от най-сериозните проблеми в здравната система остава високият дял на разходите, които пациентите покриват със собствени средства.
Той посочи, че по данни на Европейската комисия до 2024 г. доплащането от домакинствата е около 36%, като най-голяма част от тези средства отиват за лекарства, следвани от услуги в извънболничната помощ.
По думите му, въпреки че бюджетът за здравеопазване нараства номинално, делът му от брутния вътрешен продукт се предвижда да намалява в периода 2027–2029 г.
„Намаляването, естествено, крие рискове от намаляване и на достъпа“, предупреди здравният икономист.
Той разкритикува начина, по който Министерството на финансите представя разходите за здравеопазване.
Според него твърдението, че България отделя около 8% от БВП за здравеопазване, включва както публичните средства, така и плащанията от гражданите.
„Ако видим какво дава държавата, тя дава едва около 5% публично заделени за здравеопазване от брутния вътрешен продукт, при средно 8% в Европа“, заяви Шарков.
По думите му недостатъчното публично финансиране води до допълнителна тежест за пациентите и до недоволство, което често се насочва към лекарите и останалите медицински специалисти. „Държавата не си върши работата и държавата не си плаща масрафа“.
Шарков коментира и запазването на здравноосигурителната вноска на сегашното ѝ ниво от 8%.
По думите му средното равнище на здравните вноски в европейските държави е между 12% и 13%.
Той обясни, че проблемът не е единствено в размера на вноската, а и в разпределението на тежестта между държавата и работещите в частния сектор.
Според представените от него данни работещите в частния сектор осигуряват около 60% от бюджета на Националната здравноосигурителна каса, докато държавата осигурява между 60% и 70% от населението, но финансира значително по-малък дял от бюджета.
Шарков припомни, че в предходен бюджет е било предвидено поетапно прехвърляне на част от осигурителната тежест към държавните служители.
„Рано или късно тя трябва да се повиши“, заяви той по отношение на здравната вноска, като уточни, че подобна стъпка трябва да бъде съчетана с решаване на съществуващите проблеми в системата.
Здравният икономист коментира и намеренията за затягане на контрола върху решенията на ТЕЛК.
Според него е трудно да се определи действителният мащаб на злоупотребите без задълбочено изследване.
Той припомни случаи от предишни години, при които са установявани съмнения за неправомерно издадени решения за инвалидност.
Шарков обаче предупреди, че реформата трябва да бъде внимателно подготвена, за да не засегне хората с реални увреждания.
„Детайлът как точно ще бъдат спестени тези 230 милиона е много важен. Когато се прави реформа по отношение на ТЕЛК, трябва да бъдем много внимателни, защото в предходни години при такива опити бяха засегнати и хора, които реално имат нужда от процентна инвалидизация“, заяви той.
Според него не може всички хора с решения на ТЕЛК да бъдат поставяни под общ знаменател, тъй като степента на неработоспособност е различна.
Той посочи инсултите като една от водещите причини за тежка инвалидизация.
Шарков обърна внимание и на късното диагностициране на заболяванията в България, което често води до натрупване на няколко здравословни проблема и трайна неработоспособност.
„Мисля, че корекция между 5 и 10% може да се случи, когато говорим за хващане на злоупотреби. Но извън това, за съжаление, числото не мисля, че ще спадне драстично дори след една направена реформа“, прогнозира той.
https://btvnovinite.bg/predavania/tazi-sutrin/darzhavata-iska-da-spesti-230-mln-evro-ot-telk-koj-mozhe-da-bade-zasegnat.html?campaignsrc=clipboard

[bookmark: _Toc245194321]Здравното министерство с бюджет от близо 725 млн. евро: За какво ще се харчат 
Нова телевизия, Новини в 19.00 часа 
Близо 725 милиона евро ще са средствата, с които ще разполага здравното министерство през 2027 г. Увеличението е със 78 милиона. Заложените капиталови разходи са малко над 28 милиона евро, обясни ресорният министър Катя Ивкова при представянето на приоритетите на МЗ за 2027 г. 
Проектобюджетът е ориентиран към по-сигурен достъп до лекарства, по-качествена профилактика, по-модерна спешна медицинска помощ и детска помощ, към младите кадри в системата на здравеопазването и по-достъпна диагностика и лечение”, каза Ивкова.
Във фокуса догодина ще са осигуряването на 100% от лекарствените продукти и проследяването на всяка опаковка, за да се ограничи паралелният износ. Министерството увеличава и парите за профилактика. Със 70% повече средства ще има за имунизации. 
За Националната детска болница са заложени 50 милиона евро за 2027 г. Така с наличните 47 милиона в сметката на Здравната инвестиционна компания за детска болница (ЗИКДБ) сумата ще бъде близо 100 милиона евро. С тези пари би трябвало да се стигне до нов проект за изграждане, както и до първи строителни дейности.
„Националната детска болница, чието изграждане се дебатира от толкова години, ще започне реално да се изпълнява през 2027 година. Това няма да бъде просто изграждане на сградата като сграда, а утвърждаване на тази национална детска болница като център за върхови постижения в областта на детското здраве. Тя ще разполага с модерна апаратура и инфраструктура”, каза здравният министър.
Предвидените в Бюджет 2027 г. средства в размер на 50 млн. евро, обявени от министър Ивкова, са достатъчни за стартиране на процеса на изграждане на Националната детска болница, потвърди в позиция за NOVA изпълнителният директор на ЗИКДБ Елена Пенева – Златкова.
„Това е целеви ресурс, осигурен от Държавния бюджет за 2027 г., който има за цел да гарантира първоначалните дейности от проекта, включително проектиране и извършване на необходимите съпътстващи подготвителни дейности. При развитието на следващите етапи на проекта ще бъдат осигурявани и останалите средства – за строителство, оборудване и цялостно окомплектоване“, пише в позицията.
Златкова допълва, че този финансов ресурс ще позволи да бъдат обезпечени дейностите, свързани с подготовката на строителството, включително необходимите организационни, технически и инфраструктурни мероприятия на терена. Целта е да бъдат създадени всички необходими условия за провеждане на следващите стъпки, поставянето на символичното начало с първа копка и реалното стартиране на строителните работи, уточнява Златкова.
„Плановете за изграждане на детската болница предвиждат през следващите три години тя да бъде проектирана и изградена, като заедно с това ще бъдат осъществявани и всички останали компоненти на проекта – осигуряване на медицинско оборудване и обзавеждане, структуриране на екип на лечебното заведение и други“, пише още в позицията на ЗИКДБ.
В бюджета на здравното министерство са предвидени допълнително средства за изграждането на 19 болнични хеликоптерни площадки, както и за нови 14 линейки. За стратегически инвестиции ще има 14 милиона евро, като част от тях ще отидат за завършването на болницата в Ямбол.
За възнагражденията на лекарите специализанти са предвидени още 30 млн. евро. Заплатата на специализант, приет по държавна поръчка, ще бъде 1900 евро, а възнагражденията на останалите ще се увеличат с 350 евро. 
Грижата, която осигурява държавата за здравнонеосигурените лица, възлиза на 590 милиона евро.
· Национална скринингова кампания за рак на маточната шийка
На преден план излезе и казус, оставен от няколко правителства назад, а именно - вече закупени тестове за HPV диагностика, които трябваше да бъдат достъпни за желаещите жени по национална програма и те да могат да се тестват още през 2026. Това обаче, ще стане възможно през 2027-ма. Освен това няма да може всеки да желаещ да достигне до тях, тъй като тестовете ще бъдат насочени само към работещите в детски градини и училища. Колкото до другата програма - за скрининг на рак на дебелото черво - там още не се знае какво ще се случи с вече закупените тестове.
В рамките на кампанията на здравното министерство са осигурени 22 068 комплекта за PCR-ДНК изследвания за 14 високорискови типа HPV. Кампанията е насочена към жени на възраст от 25 до 65 години, работещи в държавни, общински и частни детски градини. Участието е доброволно, а организацията ще се осъществява съвместно от РЗИ, РУО и определени лечебни заведения.
Като педагог Радостина Григорова ще бъде от малцината, имащи право да се тестват: „Това е голяма изненада за мен. Трябва да има възможност хора от различни съсловия и възрастови групи да се тестват. Тези средства трябва да бъдат насочени за превенция още при тийнейджърите.“
Фактът, че тестването ще е насочено само към учителското съсловие, не говори за превенция на национално ниво, смята бившият служебен здравен министър доц. Михаил Околийски. Според него амбицията за истинска национална програма обхваща много повече хора, а това е по-скоро пилотно изследване.
Неясна е съдбата на закупените над 50 хиляди теста за рак на дебелото черво, също по национална програма. „Би трябвало да се разгледат тези тестове като приоритетни, защото срокът на годност на реактивите е есента на тази година“, посочи доц. Околийски.
В бюджета на здравното министерство за момента няма заложени средства за разширяване на тези скринингови кампании.
· Какво предвиждаха двете национални програми за профилактика на онкологични заболявания
Предвидено беше през 2026 г. минимум 70 000 жени да бъдат обхванати от скрининга за рак на маточната шийка, а минимум 160 000 души – от програмата за рак на дебелото черво. Това обаче няма да се случи, тъй като по време на правителството с министър доц. Силви Кирилов сключените обществени поръчки бяха на по-високи от очакваните цени и така закупените тестове се оказаха недостатъчни за закупуване на предвидения брой тестове.
По времето на служебния кабинет със здравен министър доц. Михаил Околийски беше направен опит да бъдат стопирани, но част от заявени тестове вече бяха факт. Така генерално бяха договорени малко над 20 хиляди PCR теста за ранно откриване на рак на маточната шийка и около 50 хиляди за диагностика на рак на дебелото черно при мъже и жени.
Програмата за рак на маточната шийка е насочена към жени на възраст между 25 и 65 години. Предвижда се използването на високопрецизен HPV тест, който позволява откриване на предракови изменения години преди развитието на заболяването. 
Програмата за рак на дебелото черво трябваше да бъде насочена към мъже и жени между 45 и 75 години, а скринингът да става посредством съвременен количествен FIT тест за окултна кръв, който може да бъде направен в домашни условия. 
Акцент в първоначалния вид на кампанията беше изследванията да могат да се извършват чрез домашно пробовземане, с цел по-лесен достъп и по-висок обхват на населението.

[bookmark: _Toc245194322]Очакваните противогрипни ваксини ще бъдат в аптеките до края на седмицата
Нова телевизия, Новини в 19.00 часа 
Очакваните противогрипни ваксини ще бъдат в аптеките до края на седмицата. Това съобщиха от здравното министерство. Фармацевти обаче предупреждават, че е възможно дозите да не стигнат до всички желаещи, които тази година са повече от обикновено. 
На този фон Националният център по заразни и паразитни болести регистрира първи случаи на грип тип Б. 
В някои области като Варна очитат рязък скок на пациентите с респираторни заболявания, като има и хоспитализирани хора.
Ваксини все още няма, но списъците с желаящи да си сложат стават все по-дълги, казват фармацевти. Доставка очакват само от една фирма. За цялата страна са обещани 70 хиляди дози. 
„Количество, което ще бъде крайно недостатъчно. Пуснато по аптеките, откъдето пациентите, желаещи да си закупят ваксина, ще могат да го направят когато и ако те бъдат заредени.“ 
От Здравното министерство увериха, че е договорен и допълнителен внос от още 30 хиляди дози. Така общото количество за свободна продажба трябва да достигне 100 хиляди дози. 
„За тази седмица се очаква ваксините да бъдат доставени. В конкретна аптека кога ще бъдат доставени ваксини, няма как да ви дам такава информация. Това е чисто логичстична информация.“ 
Експерти съветват пациентите, които имат право да се възползват от безплатна ваксинация при личния лекар, да го направят, за да не се стига до парадокса ваксини да се изхвърлят, докато много българи няма да успеят да си купят.
доц. Христиана Бацелова: „Не случайно тези лица са включени в тези безплатни програми, защото са с висок риск от тежки усложнения и от фатален изход след разболяване от грип. С тези дози това, което се случва е да бъдат бракувани, ако те не бъдат приложени, тъй като на тях им изтича срока на годност.“ 
Все още не е късно за имунизация, допълват експертите, тъй като пикът на грипните вируси се очаква около Нова година. Острите респираторни заболявания обаче все повече настъпват у нас, показват данни на РЗИ. В морската столица отчитат над 400 случая за последната седмица и 14 хоспитализирани пациенти. 
д-р Анка Баева, епидемиолог: „Грипът започва рязко, с много висока температура и с болки в мускулите. С много силна отпадналост. При децата има и нещо друго, че първите симптоми могат да започнат като гастроинтестинални - с гадене, с повръщане, с растройство и родителите отначало се притесняват, че е някакво такова хранително заболяване.“ 
Разликите между грип А и на скоро регистрирания у нас грип Б са минимални, напомнят епидемиолозите. А ваксината покрива и двата варианта.

[bookmark: _Toc245194323]Съдът връща на прокуратурата делото за смъртта на 6-годишния Ангел
Нова телевизия, Новини в 19.00 часа 
Съдът връща на прокуратурата делото за смъртта на 6-годишния Ангел от Белащица заради неясноти в обстоятелствената част и липса на конкретика в обвинителния акт. 
Детето почина след стоматологична интервенция под обща анестезия в частна болница в Пловдив. Случаят предизвика широк обществен отзвук и протести. 
Подсъдими по делото са трима медици – двама анестезиолози и един стоматолог. Срещу двамата анестезиолози, които се оказаха пенсионери на 70 и 82 години, е повдигнато обвинение, че поради немарливо изпълнение на служебните си задължения са причинили смърт. Анестезиологът д-р Пламен Мендев е предозирал пет пъти упойката, която е поставил на детето. 
Срещу самата стоматоложка д-р Десислава Георджева е повдигнато обвинение, че е лекувала под пълна упойка пет деца, включително и починалия Ангел, без частната клиника, в която работи, да е имала разрешително за това. 
И тримата медици не се признават за виновни. Родителите на детето поискаха ефективни присъди за обвиняемите. 
„От първия ден никой не иска да поеме отговорност, убиха детето и всеки иска да се скрие, това е истината”, заяви бащата на Ангел - Георги Райчев. 
„Кажете ми кой е този апелативен съдия, който отмени решението клиниката да бъде затворена”, каза майката Магдалена Райчева. 
Близо четири часа е продължила стоматологичната интервенция на детето. Според държавното обвинение един от анестезиолозите доктор Пламен Мандев е предозирал упойката, която е поставил на 6-годишния Ангел. Същото твърди и неговата баба. Тя също е анестезиолог. Отишла в частната клиника минути след като Ангел бил изведен от операционната. 
„През последните години почти не се работи с този медикамент – „Невалин”, а такава огромна доза е недопустима. Това е безобразие за мен”, обясни бабата на Ангел д-р Маргарита Бояджиева, която също е анестезиолог. 
„Прокуратурата внесе обвинителен акт срещу двама лекари за това, че поради немарливо изпълнение на правно регламентирана дейност, каквато е медицинската, са станали причина за смъртта на Ангел Райчев”, каза прокурорът по делото.
Преди два месеца Изпълнителната агенция „Медицински надзор“ отне разрешителното за лечебна дейност на частната болница, но Административният съд отмени заповедта и болницата продължава да работи.

[bookmark: _Toc245194324]Съдът връща на прокуратурата делото за смъртта на 6-годишния Ангел от Белащица
Нова телевизия, Новини в 12.00 часа 
Съдът връща на прокуратурата делото за смъртта на 6-годишния Ангел от Белащица заради неясноти в обстоятелствената част и липса на конкретика в обвинителния акт.
Детето почина след стоматологична интервенция под обща анестезия в частна болница в Пловдив. Случаят предизвика широк обществен отзвук и протести. Подсъдими по делото са трима медици – двама анестезиолози и един стоматолог.
Срещу двамата анестезиолози, които се оказаха пенсионери на 70 и 82 години, е повдигнато обвинение, че поради немарливо изпълнение на служебните си задължения са причинили смърт. Анестезиологът д-р Пламен Мендев е предозирал пет пъти упойката, която е поставил на детето.
Срещу самата стоматоложка д-р Десислава Георджева е повдигнато обвинение, че е лекувала под пълна упойка пет деца, включително и починалия Ангел, без частната клиника, в която работи, да е имала разрешително за това. И тримата медици не се признават за виновни.
Родителите на детето поискаха ефективни присъди за обвиняемите.
„От първия ден никой не иска да поеме отговорност, убиха детето и всеки иска да се скрие, това е истината”, заяви бащата на Ангел - Георги Райчев.
„Кажете ми кой е този апелативен съдия, който отмени разрешението клиниката да бъде затворена”, каза чайката Магдалена Райчева.
„Прокуратурата внесе обвинителен акт срещу двама лекари за това, че поради немарливо изпълнение на правно регламентирана дейност, каквато е медицинската, са станали причина за смъртта на Ангел Райчев”, каза прокурорът по делото.

[bookmark: _Toc245194325]Защо се бавят доставките на противогрипни ваксини
Нова телевизия, Новини в 12.00 часа 
В сезона на вирусите защитата от грип се бави заради липсата на ваксини. Преди дни здравният министър Катя Ивкова увери, че у нас ще пристигнат общо 100 000 дози за свободна продажба. Фармацевти обаче алармират, че интересът е много голям и тези дози няма да стигнат. Допълват, че към момента в аптечната мрежа не се намират почти никакви бройки, а вече има дълги списъци с чакащи.
„Тази година ситуацията е много сложна. Получи се писмо от фирмата производител, че СЗО е променила изискванията към щамовете, които да бъдат включени във ваксината. Това е забавило производството”, обясни Димитрия Стайкова, която е председател на управителния съвет на Фармацевтичната колегия в Пловдив.
Има и други логистични и ресурсни проблеми. Един от основните доставчици е съобщил, че ще бъде изпълнена само поръчката за националните противогрипни програми, под егидата на Министерството на здравеопазването.
„Другата фирма, основен производител на ваксини, уведомява, че ще има внос на такива в количество 70 000 броя, което е безкрайно недостаточно”, обясни Стайкова.
Още доставки се очакват тази седмица. В същото време много българи продължават да пътуват до Гърция, за да се имунизират. От бранша проучват и как колегите им от други държави имунизират директно в аптеката - у нас обаче това трудно ще се случи още тази зима.
„Първо трябва да има съответна нормативна промяна, да се провери как фармацевтите ще бъдат обучени за това. Ние искаме да сме полезни на нашите пациенти, но по начин, по който не застрашаваме в никакъв случай тяхното здраве“, заяви Димитрия Стайкова.
Експерти съветват пациентите, които имат право да се възползват от безплатна ваксинация при личния лекар, да го направят, за да не се стига до парадокса ваксини да се изхвърлят, докато много българи няма да успеят дори да си купят. 
„Не случайно тези лица са включени в безплатните програми, защото са с висок риск от тежки усложнения и от фатален изход след разболяване от грип. Тези дози ще бъдат бракувани, ако не бъдат приложени, тъй като им изтича срокът на годност“, каза зам.- председателят на „Съветът на мисията за ваксинация в Европа“ доц. Христиана Бацелова.
Острите респираторни заболявания все повече настъпват у нас, показват данните на регионалните здравни инспекции. Във Варна отчитат над 400 случая за последната седмица. А Националният център по заразни и паразитни болести регистрира първи случай на грип Б у нас.
„Грипът започва рязко с много висока температура, с болки в мускулите, с много силна отпадналост. При децата има и нещо друго - първите симптоми могат да започнат като гастроинтестинални - с гадене, повръщане, разстройство и родителите се притесняват в началото, че е някакво хранително заболяване“, обърна внимание епидемиологът д-р Анка Баева. 
Все още не е късно за имунизация, допълват експертите, тъй като пикът на грипните вируси се очаква около Нова година и през целия януари.

[bookmark: _Toc245194326]Защо се бавят доставките на противогрипни ваксини
Нова телевизия, Здравей, България 
В сезона на вирусите защитата от грип се бави заради липсата на ваксини. Преди дни здравният министър Катя Ивкова увери, че у нас ще пристигнат общо 100 000 дози за свободна продажба. Фармацевти обаче алармират, че интересът е много голям и тези дози няма да стигнат. Допълват, че към момента в аптечната мрежа не се намират почти никакви бройки и вече има дълги списъци с чакащи.
В същото време много българи продължават да пътуват до Гърция, за да се имунизират.
„Тази година ситуацията е много сложна. Получи се писмо от фирмата производител, че СЗО е променила изискванията към щамовете, които да бъдат включени във ваксината. Това е забавило производството”, обясни Димитрия Стайкова, която е председател на управителния съвет на Фармацевтичната колегия в Пловдив.
Има и други логистични и ресурсни проблеми. Един от основните доставчици е съобщил, че ще бъде изпълнена само поръчката за националните противогрипни програми, под егидата на Министерството на здравеопазването.
„Другата фирма, основен производител на ваксини, уведомява, че ще има внос на такива ваксини в количество 70 000 броя, което е безкрайно недостаточно”, обясни Стайкова.
Още доставки се очакват тази седмица. 

НАЦИОНАЛНИ РАДИА

[bookmark: _Toc245194327]Фалстарт на делото за смъртта на малкия Ангел от Белащица
БНР, Новини в 18.00 часа
Окръжният съд върна на прокуратурата обвинителния акт за смъртта на 6- годишния Ангел от Белащица, който почина след стоматологична операция в пловдивската болница "Медикус Алфа" на 04 април миналата година.
Държавното обвинение трябва да поправи документа и да го внесе отново, посочи председателят на съдебния състав Момчил Найденов. 
Според съдия Найденов причината за връщането са процесуални нарушения, заради които обвинителният акт не отговаря на условията, вписани в Наказателно-процесуалния кодекс, а те може да попречат на подсъдимите – анестезиолозите д-р Пламен Мандев (70 г.) и д-р Любомир Морев (82 г.), да организират добре защитата си. 
За ефективни присъди спрямо двамата анестезиолози, обвинени в причиняване на смъртта на момченцето и стоматолога, настояха родителите на починалото момченце Магдалена и Георги Райчеви. Преди делото те коментираха, че медиците искат да се скрият  още от първия ден и никой не иска да поеме отговорност. „Убиха детето и всеки иска да се скрие“, каза бащата. 
Пред журналисти бабата на Ангел - д-р Маргарита Райчева, която също е анестезиолог, обясни, че д-р Мандев е упоил момченцето с 25 милиграма от препарата "Нивалин". По думите й това е петкратна доза за толкова малко дете и превишаваща дозата за възрастен пациент. Лекарката обясни също, че този медикамент вече почти не се използва за анестезия. 
Прокурорът от Окръжна прокуратура-Пловдив Данаила Станкова обясни, че анестезиолозите са обвинени в немарливост и така са станали причина за смъртта на детето. Тя добави, че обвинението срещу стоматолога д-р Десислава Георджева е, че е извършвала дентално лечение, както на 6-годишния Ангел, така и на други малолетни деца и не е спазила установения ред при това дентално лечение, тъй като клиниката не е имала разрешително за такава дейност. 
Съдът даде ход на разпоредителното заседание, по време на което адвокат Красимир Елдъров, защитник на д-р Георджева, настоя делото да се гледа при закрити врата заради тайната между пациента и лекаря, а също и заради търговската тайна по отношение на клиниката „Медикус Алфа“, чийто престиж се уронвал. Съдът отхвърли това искане. Елдъров настоя също материалите срещу Георджева да бъдат отделени от делото и изпратени в Районния съд, тъй като обвинението срещу нея е подсъдно на този съд. Съдия Найденов обаче посочи, че това е допустимо в съдебната практика. 
Съдебният състав конституира като частни обвинители родителите  на починалото дете, неговата баба д-р Маргарита Райчева, дядо му и братчето му Виктор. Отхвърлено беше само искането да се конституира като частен обвинител другото братче, родено след смъртта на момченцето. 
Определението на съда може да бъде обжалвано пред апелативния съд, а от прокуратурата подчертаха, че ще внесат протест. 

[bookmark: _Toc245194328]Специализантите у нас ще получават от държавата стипендия в размер на 350 евро
БНР, Новини в 18.00 часа
През следващата година всички специализанти у нас - лекари и медицински сестри - ще получават от държавата стипендия в размер на 350 евро. Това съобщи здравният министър Катя Ивкова при представянето на политиките, заложени в проектобюджета за 2027 година. 
За работещите в РЗИ, спешната помощ и психиатричните болници е заложено увеличение на заплатите с 5 процента. 
Стипендиите ще бъдат допълнителен и необлагаем доход за около 6000 специализанти у нас, като за целта държавата ще разработи национална програма с бюджет от 30 милиона евро, обясни министър Катя Ивкова: "По този начин специализантите на места финансирани от държавата ще получават общо 1900 евро. Специализантите, които специализират на места, нефинансирани от държавата, ще получават възнаграждението, което са договорили със своя работодател плюс тези 350 евро стипендия". 
В проектобюджета за следващата година са заложени 50 милиона евро за Националната детска болница. Управляващите планират догодина да бъде проектирано лечебното заведение и да се направи първа копка, но все още не е обявен конкурс за проектирането. В системата на спешната помощ се предвижда закупуване на 14 нови линейки и изграждането на 19 вертолетни площадки за медицинската помощ по въздух.

И при настоящите условия НЗОК дължи заплащане на биомаркерна диагностика
БНР, Нещо повече
През следващата година Здравната каса ще заплаща биомаркерна диагностика по две процедури за онкоболни пациенти. Изследванията досега не се поемаха от обществения здравен фонд, а са ключови за определяне на персонална терапия за човек с онкозаболяване. 
Адвокат Силвия Величкова от Сдружението за развитие на българското здравеопазване коментира за БНР: 
"Добрата новина е, че има решение на Върховния административен съд от преди няколко дни, в което съдът постанови, че и при настоящите условия, както и при тези на предходния рамков договор 2023-2025 година, Касата дължи заплащане на тази биомаркерна диагностика".
Това означава, че по настоящите правила няма правно основание оттук нататък Касата да отказва заплащане на такава дейност. Не е нужно да се договаря нещо ново. Разбира се, НЗОК и Лекарският съюз оттук нататък са длъжни да заплащат тези изследвания при сегашните условия. Те могат да договорят и по-добри такива, така че да бъде по-удобно, да се прецизират, но това не е необходимо условие, за да започнат да се заплащат веднага биомаркерните изследвания.
Няма ограничение болничните лаборатории да правят такива изследвания, каза Адвокат Силвия Величкова за "Хоризонт": 
"Няма такова ограничение. Условията, на които трябва да отговарят лечебните заведения, които ще извършват дейността, се определят с рамковия договор. И в момента алгоритъмът конкретно на амбулаторните процедури - в него са посочени какви са структурите и специалистите, на които лечебните заведения, с които трябва да разполагат, за да може да извършват тази дейност. Няма ограничение да бъдат само болнични лаборатории, не е и необходимо. Напротив, целта е тази дейност да бъде достъпна за възможно най-много пациенти и да се извършва от възможно най-много лечебни заведения.
Най-често правените изследвания са тези за най-често... най-честите видове рак. Пациентите до момента заплащаха сами тези изследвания. Както знаете, тези, които имат възможност, ги заплащат и имат достъп до съвременна терапия. 
Силвия Величкова беше категорична в "Нещо повече", че не е правилно тестването да бъде само за новодиагностицирани пациенти
"От медицинска гледна точка причината е, че туморите метастазират, променят се и това може да изисква промяна и в лечението. От правна гледна точка такова ограничение има само в амбулаторна процедура 50, в амбулаторна процедура 43 няма такова ограничение и правилно е да се премахне и от другата процедура".
В другите европейски се заплащат всички биомаркерни диагностики, за да се определи конкретната прицелна терапия. Величкова е адвокат по делото, завършило с решение на Върховния съд Касата да заплати биомаркерните изследвания.
"Това отваря вратата болните да получат безплатни биомаркерни изследвания и в това се състои неговата значимост. Тя надхвърля просто спора, правния между страните".

[bookmark: _Toc245194330]Теглото увеличава риска от инсулт с 22%, затлъстяването - до над 60%
БНР, 12+3
Наднорменото тегло или първата фаза на затлъстяването увеличава риска от инсулт с 22 процента. Ако човек има затлъстяване, рискът се покачва до над 60 процента. Тези данни от медицински проучвания цитира доц. Явор Асьов, ендокринолог в столичната университетска болница Александровска. 
И припомни, че по-опасно за здравето ни е натрупването на мастна тъкан около вътрешните органи, а не около бедрата и ханша. 
"Пациентите, които страдат от затлъстяване, имат повишен риск за развитие на над 200 други болести, сред които някои ключови, които се набелязват като рискови фактори за развитие на инсулт. Например, по-често имат високо кръвно налягане, висок холестерол, имат така наречената атерогенна среда - в тяхната кръв плуват множество възпалителни молекули - така нареченото нискостепенно хронично възпаление, типично, които възпаляват съдовата стена и всъщност са основни стимули за това да се образуват запушвания на съдовете, и то конкретно в мозъка.
Не всеки човек със затлъстяване страда и от хипертония, допълни доц. Асьов за БНР: 
"Концепцията за фенотипизирането, тоест разделянето на пациентите, страдащи от проблема затлъстяване, на две основни групи – метаболитно здрави и метаболитно болни, е сравнително нова. Оказва се, че има малка популация, да речем 10-15% от хората, които страдат от проблема, но които не развиват такива болести. Нямат високо артериално налягане, имат добър холестерол, нямат други съществени рискови фактори. Разбира се, те страдат от друг вид болести, например болести по ставите или нарушен сън. Те просто са свързани с механичния натиск, с повишените килограми. Но по отношение на болестите на обмяната и сърдечно-съдовия риск, не е повишен при тях. Важно е да се отбележи, че тези пациенти понякога преливат в метаболитно болни. Тоест от здрави изведнъж стават болни и затова не трябва да лежим на това, че нямаме отклонения към момента. Тоест заболяването, съвременното разбиране е, че то си е хронична болест, прогресираща болест, социално значима болест, и всъщност не можем да оставим пациента просто така, само защото няма повишено артериално налягане или висок холестерол. Той продължава да е болен и трябва да се направи нещо.
За намаляване на риска от инсулт при пациенти със затлъстяване най-важно е да намалят теглото си, допълни пред "Хоризонт" доц. Асьов: 
"Категорично на първо място намаляването на теглото, колкото и лесно на пръв поглед да звучи. Разполагаме с доказателства, че намаляването на теглото с 5, даже при някои проучвания над 10%, статистически значимо намалява риска от сърдечно-съдови събития, включително и мозъчен инсулт. За съжаление, не е толкова просто. Повечето пациенти, които сами се опитват да го намалят, не постигат нещо и е необходима качествена помощ от специалист – медицински, немедицински такъв - специалист по хранене, по физическа активност, с който да постигнем устойчиви резултати. Модерните молекули, които използваме за намалението на теглото и лечение на диабет тип 2, също статистически значимо намаляват риска от съдови заболявания, включително инсулт. Не са напълно ясни механизмите им. Вероятно не е само свързано с намаляването на теглото, а има и интимни механизми на влияние на тези молекули върху съдовата стена, конкретно в мозъка - също. Стабилизират плаките в тези съдове и всъщност намаляват риска от инсулт".
Преди десетина години имаше теория за отправната точка, която постулираше, че всеки човек има определено тегло, към което организъмът му се стреми. Хипотезата беше, че тази отправна точка може да се промени след, да речем, 5 или 10 години режим на хранене и физическа активност, и организъмът да запомни тази нова отправна точка и да каже: "Добре, сега вече съм слаб." Оказва се, че не е така. По-нови проучвания демонстрират, че няма период на отслабване, след който теглото си се запазва. Теглото цялостно иска да се върне там, където е било преди. Мастната тъкан е била ключова за оцеляване някога, и това хилядолетия назад във времето, в човешката еволюция. Докато сега тя се оказва ненужна, даже напротив, оказва се, че вреди на здравето. Така че засега отговорът на въпроса колко дълго трябва да продължи интервенцията за поддържане на нормално тегло, по-скоро е "не зная". Най-вероятно доживот.
Оказва се, че кривата на смъртност, съотнесена към индекса на телесна маса – параметърът, който използваме, за да оценим къде се намира теглото на пациента – всъщност е U-образна. Това означава, че както в единия край, където стои ниското тегло, така и в другия край, където е повишено теглото, пациентите умират по-често от сърдечни болести. Тоест не е много добре да сме твърде слаби. Конкретно в контекста на въпроса за инсулт, се оказва, че по-скоро лекото наднормено тегло след вече преживян инсулт се оказва като протективен фактор. Тоест хората, които имат леко наднормено тегло след преживян съдов инцидент, всъщност оцеляват повече. Не е много ясно защо. Вероятно тази мастна тъкан по някакъв начин участва в това. Но пак се връщам към това, че за превенцията, за да не се развие болестта, е ключово поддържането на нормално тегло. Тоест по-добре да не се развие болестта, там данните са абсолютно категорични. Докато след развитието и след инсулта уврежданията може да са трайни, няма връщане назад и надали има чак такова значение, че пациентът е с няколко килограма отгоре. Той продължава да е болен и трябва да се направи нещо.

[bookmark: _Toc245194331]724 милиона евро ще са средствата, с които ще разполага здравното министерство
Дарик радио, Новини в 18.00 часа
724 милиона евро ще са средствата, с които ще разполага здравното министерство през 2027 г. Увеличението е със 78 милиона. Заложените капиталови разходи са малко над 28 милиона евро. Това обясни ресорният министър Катя Ивкова при представянето на приоритетите на МЗ за 2027 г., предаде NOVA. 
Във фокуса през 2027 г. ще са осигуряването на 100% от лекарствените продукти и проследяването на всяка опаковка, за да се ограничи паралелният износ. Министерството увеличава и парите за профилактика. Със 70% повече средства ще има за имунизации. За Националната детска болница са заложени 50 милиона евро за 2027 г.

[bookmark: _Toc245194332]Съдът връща на прокуратурата делото за смъртта на 6-годишния Ангел
Дарик радио, Новини в 18.00 часа
Съдът връща на прокуратурата делото за смъртта на 6-годишния Ангел от Белащица заради неясноти в обстоятелствената част и липса на конкретика в обвинителния акт, предаде NOVA. Детето почина след стоматологична интервенция под обща анестезия в частна болница в Пловдив. 
Случаят предизвика широк обществен отзвук и протести. Подсъдими по делото са трима медици – двама анестезиолози и един стоматолог. Срещу двамата анестезиолози, които се оказаха пенсионери на 70 и 82 години, е повдигнато обвинение, че поради немарливо изпълнение на служебните си задължения са причинили смърт.
Анестезиологът д-р Пламен Мендев е предозирал пет пъти упойката, която е поставил на детето. Срещу самата стоматоложка д-р Десислава Георджева е повдигнато обвинение, че е лекувала под пълна упойка пет деца, включително и починалия Ангел, без частната клиника, в която работи, да е имала разрешително за това. 
И тримата медици не се признават за виновни. Родителите на детето поискаха ефективни присъди за обвиняемите. 
„От първия ден никой не иска да поеме отговорност, убиха детето и всеки иска да се скрие, това е истината”, заяви бащата на Ангел - Георги Райчев. „Кажете ми кой е този апелативен съдия, който отмени решението клиниката да бъде затворена”, каза майката Магдалена Райчева. 
„Прокуратурата внесе обвинителен акт срещу двама лекари за това, че поради немарливо изпълнение на правно регламентирана дейност, каквато е медицинската, са станали причина за смъртта на Ангел Райчев”, каза прокурорът по делото.

[bookmark: _Toc245194333]Защитата от грип се бави заради липса на ваксини
Дарик радио, Новини в 18.00 часа

В сезона на вирусите защитата от грип се бави заради липса на ваксини. Преди дни здравният министр Катя Ивкова увери, че у нас ще пристигнат общо 100 000 дози за свободна продажба. Фармацевти обаче алармират, че интересът е много голям. Тези дози няма да стигнат. Допълват, че към момента в аптечната мрежа не се намират почти никакви бройки, а вече има дълги списъци с чакащи. 
Чуйте какво заявиха пред NOVA Димитрия Стайкова, председател на УС на Фармацевтичната колегия в Пловдив, заместник-председателят на Съвета за ваксинация в Европа - доцент Християна Бацелова и епидемиологът доктор Анка Баева. 
„Ще бъдат внесени в България между 9 и 13 ноември, т.е. вече сме в седмицата на вноса на ваксини и най-вероятно ще са необходими няколко дни за логистика и достигане до всички области на България. Първо трябва да има съответна нормативна промяна, да се провери фармацевтите как ще бъдат обучени за това.“ 
„Не случайно тези лица са включени в тези безплатни програми, защото са с висок риск от тежки усложнения и от фатален изход след разболяване от грип. С тези дози това, което се случва е да бъдат бракувани, ако те не бъдат приложени, тъй като на тях им изтича срока на годност.“

ИНТЕРНЕТ ИЗДАНИЯ

С бюджет от 5.7 млрд. евро НЗОК поема през 2027 г. лечения, плащани досега от държавата
Мартина Бозукова
Mediapool.bg, 09.11.2026 

Бюджетът на Националната здравноосигурителна каса (НЗОК) за 2027 г. ще достигне 5.68 млрд. евро, което е с близо 427 млн. евро повече спрямо тази година. Най-съществената промяна е, че през следващата година НЗОК ще поеме с пари от здравни вноски редица дейности, които досега се финансираха чрез трансфери от Министерството на здравеопазването. Сред тях са лечението на деца и възрастни в чужбина, осигуряването на лекарства и медицински изделия за тях в България, които са извън пакета на касата, както и помощните средства за хората с увреждания. Това предвижда проектобюджетът на НЗОК за 2027 година, който Надзорният съвет на институцията предстои да разгледа във вторник. 
Промените предвиждат повишаване на ценовия контрол над онколекарствата и нерегестрираните лекарства, където сегашното законодателство допуска огромни разлики в цената на един и същи медикамент.
Въпреки, че профилактиката беше анонсирана като приоритет на правителството, тя отново ще се радва на по-малко увеличение през следващата година спрямо лекарствата и болничната помощ.
НЗОК поема за своя сметка редица дейности
През следващата година НЗОК ще получи като трансфер от Министерството на здравеопазването само 32.7 млн. евро, като за сравнение през тази година трансферът беше 101.5 млн. евро. Намаленият трансфер е заради прехвърлянето на редица дейности, които вече ще се плащат с пари от здравни вноски вместо от държавата. Така през 2027 г. държавата ще превежда пари на НЗОК за поставянето на ваксини, компенсирането на намалените потребителски такси за пенсионерите и лечението на здравнонеосигурени пациенти.
Здравната каса ще поеме за собствена сметка редица дейности, финансирани по линия на закрития през 2019 година Фонд за лечение на деца. Това включва както лечението на деца и възрастни в чужбина, така и нерегистрирани лекарства и медицински изделия, които не са част от пакета на НЗОК, а се финансират по специален ред. По това перо догодина НЗОК ще разполага с 44.8 млн. евро, като за сравнение през тази година бяха 42.6 млн. евро.
Проблемът е, че заложените за тази дейност средства в бюджета традиционно не стигат и досега държавата е правила допълнителни трансфери, за да може да ги подсигури. Не е ясно сега, когато те се покриват от НЗОК, как ще бъдат финансирани. Една от възможностите е това да става със средства от резерва, който сега се разпределя за други здравноосигурителни плащания, но при всички положения това ще увеличи финансовия натиск за НЗОК.
В мотивите към законопроекта се посочва, че както децата, така и повечето възрастни, които се лекуват по този ред, са здравноосигурени и затова е логично тези услуги да бъдат включени в пакета на НЗОК.
"Преминаването към пряко финансиране от бюджета на НЗОК ще улесни и ще подпомогне контрола на НЗОК. Той се осъществява от една институция по единни правила – от началото на административното производство, през одобряването на заплащането на услугите, отчитането, заплащането, до финалния финансов контрол от НЗОК. Досегашният модел налага двойна проверка на трансферните потоци и разделя административната отговорност от финансовата, което налага преминаване към единно финансиране от бюджета на НЗОК", се казва в мотивите.
Пределни цени за нерегистрираните лекарства
Освен това по този начин НЗОК ще наложи ценови контрол над заплащаните лекарства и медицински изделия у нас. С въвеждането на единен механизъм за ценови контрол НЗОК ще определя спецификации и пределни цени, до които ще заплаща медицинските изделия и нерегистрираните лекарства, осигурявани в България. При лечението в чужбина плащанията ще продължат да се извършват въз основа на одобрените оферти. Очакването е новият механизъм да даде възможност за по-добро сравнение на цените, по-ефективен контрол и евентуално договаряне на отстъпки от доставчиците.
Това е особено важно, тъй като при досегашния модел се наблюдаваха случаи, в които едни и същи нерегистрирани лекарства се доставят с драстични отклонения в цените за различните лечебни заведения.
Освен това НЗОК ще поеме за своя сметка и помощните средства за хората с увреждания, за които също досега получаваше трансфер от държавата. Единствено за неосигурените пациенти и занапред помощните средства ще се покриват с трансфер от държавата, а за всички останали ще плаща касата. За помощни средства през 2027 г. НЗОК ще разполага с 26.1 млн. евро, колкото бяха и през тази година.
По-строг ценови контрол и при онколекарствата
Друга важна промяна в проектобюджета на НЗОК за 2027 г. е свързана със заплащането на онколекарствата.
Предлага се среднопретеглената стойност на лекарствата за онкологични заболявания да се използва като постоянна сравнителна величина при определяне на цената, която касата заплаща. В момента тя има по-ограничено приложение и се използва като алтернативен ориентир при липса на действащи рамкови споразумения за съответната година.
Предвижда се и удължаване на периода, върху който се изчислява среднопретеглената стойност – от шест на 18 месеца.
Мотивът е, че действащият модел с рамкови споразумения за по-продължителни периоди не осигурява достатъчно гъвкавост при промени в пазарните условия и цените на лекарствата. По-дългият период за изчисляване на среднопретеглената стойност трябва да позволи да се отчетат по-пълно тези промени и да се ограничи възможността НЗОК да плаща по-високи цени при наличие на по-изгодни доставки.
Болничната помощ и лекарствата с по-голям ръст от профилактиката
За първичната извънболнична медицинска помощ са предвидени около 372 млн. евро, което е увеличение със 7.6 % спрямо тази година. От тях 3 млн. евро са за нови дейности на общопрактикуващите лекари, с които да се разшири профилактиката сред пациентите в техните листи. През годината се планира да бъдат разширени профилактичните прегледи за децата и младежите от 7 до 18 години, като специален акцент ще бъде поставен върху ранното откриване на затлъстяването и причините за него.
За специализираната извънболнична помощ са заложени 384 млн. евро, също с около 9% повече спрямо тази година. От тях 2 млн. евро са предвидени за нови профилактични дейности. Целта е да се разширят възможностите за ранна диагностика и навременно лечение.
Бюджетът за медико-диагностична дейност е 176.7 млн. евро, или с 5% повече спрямо 2026 г. За дентална помощ са заложени 248.6 млн. евро, включително за изработване на тотални зъбни протези. Увеличението със 7.6%.
За болнична помощ са предвидени 2.56 млрд. евро, което е с близо 220 млн. евро, или 9.4% повече спрямо тази година. С тези средства НЗОК планира да заплати около 2.4 млн. хоспитализации по клинични пътеки и 2 млн. клинични и амбулаторни процедури. Предвижда се актуализиране на дейностите по клиничните пътеки и процедурите с цел подобряване на качеството на медицинската помощ и достъпа до нея, както и оптимизиране на разходите.
От бюджета за болнична помощ са отделени 36.8 млн. евро за възнаграждения на медицински персонал в лечебни заведения, които работят в отдалечени и труднодостъпни райони или са единствените изпълнители на съответната дейност в дадена община.
Други 82 млн. евро са предвидени за амбулаторни процедури по диагностика и наблюдение на пациенти в болнични условия. Те предстои да бъдат договорени с Българския лекарски съюз чрез анекс към Националния рамков договор за медицинските дейности за периода 2026–2028 г. Заявената цел е част от дейностите да бъдат изведени от болничната в извънболничната помощ.
В бюджета са предвидени и средства за биомаркерна диагностика при пациенти с новооткрити онкологични заболявания. Става дума за две вече въведени в Националния рамков договор амбулаторни процедури – за специфични изследвания при онкологични заболявания и за секвениране от следващо поколение (NGS). През 2027 г. НЗОК и БЛС трябва да договорят условията и реда за заплащането им. 
За лекарствени продукти, медицински изделия и диетични храни за домашно лечение в бюджета за догодина са предвидени 1.454 млрд. евро – със 120 млн. евро, или 9% повече спрямо тази година. 
Резервът на НЗОК ще е в размер на 169 млн. евро догодина, което представлява 3% от сумата на приходите от здравноосигурителни вноски.

Реформа в здравеопазването през Закона за бюджета на НЗОК
Zdrave.net, 09.11.2026 
С промени в Закона за здравното осигуряване, заложени в Преходните и заключителни разпоредби на Закона за бюджета на НЗОК за 2027 г., е предвидена генерална структурна реформа в здравеопазването, е записано в мотивите към проектобюджета. Основната промяна е окончателно отпадане на трансферното финансиране на дейности от бюджета на МЗ и прехвърлянето им към пряко финансиране от здравноосигурителни вноски в бюджета на НЗОК.
Припомняме, че в бюджета на Касата за 2027 г. са предвидени трансфери от МЗ в размер на 32 742,8 хил. евро, които са предназначени за ваксини и дейности по прилагането им; дейности за здравно неосигурени лица, включващи интензивно лечение, комплексно диспансерно (амбулаторно) наблюдение при пациенти с психиатрични заболявания и комплексно диспансерно (амбулаторно) наблюдение при пациенти с кожно-венерически заболявания, дейност за здравнонеосигурени лица за помощни средства, приспособления, съоръжения и медицински изделия за хората с увреждания и дейности за здравно неосигурени жени.
Какво ще се плаща вече само с приходи от здравноосигурителните вноски
Без трансфер от МЗ вече ще се заплащат медицинските изделия, помощните средства, приспособленията и съоръженията за здравноосигурените хора с увреждания, както и ремонтите на изделията и помощните средства. Предвидената сума е в размер на 26 121,1 хил. евро.
От здравните вноски ще се покрива и лечението на деца и на лица над 18-годишна възраст в чужбина, за което са предвидени 44 758,1  хил. евро.
„След закриването на Център „Фонд за лечение на деца“ и прехвърлянето на дейностите към НЗОК през 2019 г. бе възприет модел, съгласно който НЗОК администрира производството, но изплащаните суми се осигуряват чрез целеви трансфери от държавния бюджет през бюджета на МЗ. Действащата към момента нормативна уредба урежда условията и реда за одобряване и заплащане на медицински и други услуги за български граждани – както за деца, така и за възрастни лица. В настоящия си вид финансирането се реализира чрез целеви трансфери от държавния бюджет през бюджета на МЗ към бюджета на НЗОК.
Съгласно ЗЗО деца до 18-годишна възраст са задължително здравно осигурени лица, като осигурителните им вноски се поемат от държавния бюджет. Също така и преобладаващата част от възрастните пациенти са здравноосигурени лица. Включването на специализирани медицински услуги директно в пакета по чл. 45 от ЗЗО възстановява логиката на задължителното здравно осигуряване, вместо те да бъдат третирани като разход през МЗ. Поради именно това обстоятелство, предоставянето на медицинска помощ за тях е дейност, попадаща по право в обхвата на задължителното здравно осигуряване. Друг мотив за това е факта, че лечението на хоспитализирано дете по клинична пътека се плаща директно от бюджета на НЗОК, а при необходимите за същото това лице медицински услуги извън клиничната пътека или амбулаторна процедура да се финансира чрез страничен трансфер от МЗ.
Преминаването към пряко финансиране от бюджета на НЗОК ще улесни и ще подпомогне контролът на НЗОК. Досегашния модел налага двойна проверка на трансферните потоци и разделя административната отговорност от финансовата, което налага преминаване към единно финансиране от бюджета на НЗОК“, пише в мотивите към законопроекта.
Нерегистрираните лекарства
Въвежда се Единен механизъм за ценови контрол, чрез който НЗОК ще трябва да прилага свои регламентирани процедури за спецификации и пределни стойности за изделия и неразрешени лекарства в страната, по които ще заплаща, докато за чужбина ще остане осъществяването на  заплащането  спрямо одобрените оферти.
Видът и обхватът на медицинските и други услуги, включително извършването им в страната или в чужбина, и прилагането на лекарствени продукти, диетични храни за специални медицински цели, медицински изделия и високоспециализирани апарати/уреди за индивидуална употреба, възрастта и заболяванията на лицата, за които се заплащат, както и условията и редът, по които се одобряват и заплащат, ще се определят с правила на Надзорния съвет на НЗОК.
НЗОК изготвя спецификации за съответната година и ще провежда търгове - процедури за определяне на стойността, до която НЗОК заплаща за медицински услуги в страната – медицински изделия, високоспециализирани апарати/уреди за индивидуална употреба, диетични храни за специални медицински цели и нерегистрирани лекарства.
В проектозакона за бюджета е записано още, че за всеки от лекарствените продукти, прилагани в болничната медицинска помощ, които се заплащат от НЗОК извън стойността на оказваните медицински услуги, НЗОК заплаща най-ниската стойност от всички договорени стойности в рамковите споразумения, сключени от министъра на здравеопазването в качеството му на Централен орган за покупки в сектор „Здравеопазване“, средно претеглената стойност, заплатена от НЗОК през предходните 18 месеца за същия лекарствен продукт, и стойността, на която лекарственият продукт е доставен на изпълнителите на болнична медицинска помощ, независимо дали те са възложители по Закона за обществените поръчки.
Припомняме, че по-рано днес министърът на здравеопазването заяви, че профилактичните прегледи за деца също ще бъдат заплащани от НЗОК със средствата на ПИМП, СИМП, МДД и за дентална дейност.
В бюджета на Касата са планирани и средства за увеличаване на разходите за персонал за 2027 г. във връзка с преминаване на дейностите от трансфер на средства от бюджета на МЗ по бюджета на НЗОК в общ размер от 660,0 хил. евро.

Парите за здраве - средствата за болнична помощ и лекарства са крайно недостатъчни
На това мнение е здравният икономист Аркади Шарков, според когото бюджетът на здравеопазването е като предишния такъв
BgOnAir, 09.11.2026 
Бюджет 2027 предвижда ръст от 12,15% на парите за Министерството на здравеопазването. Най-голям дял от тези средства - 590 млн. евро, е предназначен за диагностика и лечение. 
Здравната каса се очаква да разполага с около 5,6 млрд. евро.
Парите за здраве не са достатъчни
"Увеличение от около 8% за Касата, но след инфлацията може би е около 6%. За болничната помощ и лекарствата парите са крайно недостатъчни. Увеличението в болничната помощ трябва да бъде 18%. За лекарствата е заложено 9%, минимумът трябва да е 14%", коментира здравният икономист Аркади Шарков в "България сутрин".
По думите му постъпленията се увеличават всяка година от работещите в частния сектор, но делът на държавата намалява.
"През трансфери държавата покрива нуждите на около 60-65% от населението на страната. Дава малко пари за голямо потребление. В следващите две години се очаква да се забави икономическият растеж на 2,5% и 2,4%. Министерството на финансите поставя основите и рамките на бюджета на НЗОК. Едва 5% средно е заделеното за извънболнична помощ", каза още Шарков за Bulgaria ON AIR.
Дори да се прехвърлят пари в извънболничната помощ, те трябва да бъдат добре усвоени, отбеляза здравният икономист.
Казусът с Националната детска болница
Шарков обърна внимание, че лекарите у нас са диспропорционално разделени по специалности. Средната възраст при общопрактикуващите лекари е над 50 години.
При Националната детска болница, с оглед на малкото педиатрични кадри, става въпрос дали ще бъдат насочвани кадри от други лечебния заведения, или директно насочвани от университетите, стана ясно от думите на госта.
"Пари винаги могат да се намерят. Обществото би възроптало сградата да остане празна. Кадрите са по-ключови", подчерта Шарков.
Държавата срещу злоупотребите в болниците и източването на НЗОК
"Да, има злоупотреба, но по по-деликатен начин може да бъде извършена акцията (бел. ред. - в болницата в Пловдив). Не трябва да бъде реагирано само в моменти, когато трябва да бъдат показани мускули. Регулярно трябва да бъдат правени проверки, но те да не се превръщат в маша на държавата. Всеки търси реформа в посока ефективност", заяви събеседникът.
Шарков добави, че при ТЕЛК-овете има много злоупотреби и поясни, че доста късно се установяват съпътстващите заболявания.
Той е на мнение, че в дългосрочен план здравната вноска категорично трябва да бъде повишена. 
Според Шарков тя трябва да бъде плавно увеличавана - по половин процент на година в следващите 4 години, за да стигне до 10%.

Ивкова: 50 млн. евро в бюджета обезпечават първа копка на детската болница до края на 2027 г.
МЗ ще има програма за стипендии от по 350 евро за младите лекари и специализантите по здравни грижи 
Мартина Бозукова 
Mediapool.bg, 09.11.2026 
С предвидените 50 млн. евро в бюджета ще бъдат обезпечени проектирането и първата копка на Националната детска болница през 2027 г. Това съобщи здравният министър Катя Ивкова при представянето на параметрите на бюджета на Министерството на здравеопазването за следващата година.
Бюджетът на здравното министерство за 2027 г. е 724 млн. евро, което е увеличение със 78 млн. евро спрямо предходната година. Други акценти в него са програма за стипендии от по 350 лева за всички специализанти по медицина и здравни грижи, както и повече средства за ваксини по задължителния имунизационен календар.
"Националната детска болница, чието изграждане се дебатира толкова години, реалното ѝ изпълнение ще започне през 2027 г.", заяви Ивкова. По думите ѝ целта е не просто да бъде построена сграда, а болницата да се развие като център за върхови постижения с модерна апаратура и инфраструктура.
За целта в проектобюджета на МЗ са заложени 50 млн. евро. "През 2027 г. трябва да приключи проектирането и да бъде направена първата копка", посочи здравният министър. Тя обясни, че за изграждането на болницата в бюджета на Здравната инвестиционна компания за детската болница (ЗИКДБ) са останали налични 47 млн. евро, така че общият финансов ресурс за детската болница ще достигне почти 100 млн. евро. Това, по думите ѝ, ще подсигури започването на строителството. Ивкова посочи, че на този етап не е ясно какви договори и начини на разплащане ще бъдат сключени. "Затова беше важно да осигурим тези 50 млн. евро", посочи тя.
По 350 евро стипендия за младите лекари и специализанти по здравни грижи
Здравният министър съобщи още, че национална програма за подкрепа на специализантите ще осигурява по 350 евро месечно към възнаграждението на всеки млад лекар и специализант по здравни грижи. За нея са предвидени общо 30 млн. евро, а очакваният обхват е около 6000 души.
Стипендията ще се изплаща допълнително към заплатата и е необлагаем доход. Така специализантите по държавна поръчка, чиято основна заплата е минимум 1550 евро, ще получават общо около 1900 евро. Програмата ще обхваща и специализантите в платена форма.
Основните програми за профилактика ще са от бюджета на НЗОК
За профилактика в бюджета на МЗ са предвидени 86 млн. евро. Ивкова уточни, че номинално средствата са малко по-малко спрямо предходната година, но това се дължи на оптимизация, а не на намаляване на ресурса за реални профилактични дейности.
Тя обясни, че не е имало възможност за драстично увеличение, но е направено преразпределение. Предвиждат се увеличение със 70% на средствата за имунизации по националния имунизационен календар, както и повече средства за силанизиране на детските зъби.
По думите на Ивкова по-голямата част от средствата за профилактика обаче са в бюджета на Националната здравноосигурителна каса (НЗОК), където бюджетът за първична извънболнична помощ е увеличен със 7.6% и достига 372 млн. евро.
Здравният министър съобщи, че в рамките на предстоящите преговори между Българския лекарски съюз и НЗОК по Националния рамков договор може да бъдат договорени допълнителни профилактични програми и даде като пример пакет "Детско здраве". Сред обсъжданите възможности са прегледи за опорно-двигателния апарат на децата, офталмологични прегледи и програми за сърдечно здраве.
5% увеличение за спешната помощ и психиатричните болници
Увеличението на заплатите в спешната помощ, психиатричните болници и регионалните здравни инспекции през 2027 г. ще бъде 5%, колкото е предвидено и за останалите сфери на публичния сектор, съобщи още Ивкова.
"Не може една държава да функционира без качествена спешна помощ", заяви Ивкова и посочи, че бюджета са заложени средства за 14 нови линейки, а в системата за въздушна спешна помощ – 19 вертолетни летища, които могат да работят и през нощта.
Предвидени са и 14.5 млн. евро за стратегически инвестиции, сред които завършването на многопрофилната болница в Ямбол.
590 млн. евро за диагностика и лечение
За диагностика и лечение в бюджета на МЗ са предвидени 590 млн. евро. Сред дейностите, които ще бъдат финансирани, са спешната помощ и програмите за лечение на пациенти с ХИВ, СПИН и туберкулоза.
Ивкова заяви, че сред приоритетите на бюджета е и по-сигурният достъп до лекарства и припомни подготвените промени в Закона за лекарствените продукти в хуманната медицина, които да гарантират 100% осигуреност с лекарствени продукти и проследяване на всяка опаковка.
"Целта е въвеждане на единни цени и елиминиране на практиките едно и също лекарство да се предлага на различни цени", каза тя.
По думите ѝ през 2027 г. се предвижда също надграждане на Националната здравноинформационна система (НЗИС), електронен обмен на здравна информация и въвеждане на единен стандарт за качество, което трябва да намали бюрокрацията в системата.
"Бюджетът на МЗ за 2027 г. е ориентиран към по-сигурен достъп до лекарства, по-качествена профилактика, ефективна спешна помощ и детско здравеопазване, към младите кадри в здравеопазването, по-достъпната диагностика и лечение", обобщи накрая Ивкова.

Министър Ивкова: Профилактичните програми за децата ще бъдат поети от НЗОК (Допълнена)
Надежда Ненова 
Zdrave.net, 09.11.2026 
МЗ ще разработи национална програма, по която да плаща стипендии на специализантите. Това съобщи министърът на здравеопазването Катя Ивкова по време на презентацията на бюджета на Министерството за 2027 г.
Министърът уточни, че са предвидени 30 млн. евро по тази програма и ще бъдат разпределяни по 350 евро необлагаем доход на всички специализанти. За тези, които са държавна поръчка, доходът ще стане 1900 евро.
590 млн. евро са предвидени за заплащане на дейности на здравнонеосигурени лица, каза министър Ивкова. В тях влизат дейностите в психиатричната помощ, спешната помощ и лечението на ХИВ, СПИН и туберкулоза. Профилактичните програми в областта на детското здраве обаче ще бъдат прехвърлени за заплащане от НЗОК по перата на ПИМП, СИМП, МДД и дентална помощ.
„Това е само проект и сме отворени за дебати“, уточни обаче министър Ивкова.
По думите й по-малкото средства за профилактика и промоция на здравето са свързани с оптимизация на бюрокрацията, а не с намаляването на обхвата.
По отношение на профилактичните програми за рак на маточната шийка и колоректалния рак министър Ивкова съобщи, че те ще започнат скоро, тъй като е намерено решение тестовете, които са били закупени през 2025 г., да бъдат използвани. Скринингът ще обхване педагозите в училищата и детските градини, а пробите ще бъдат изследвани в НЦЗПБ, каза министърът.
Допълнителни средства са предвидени за Центъра за спешна медицинска помощ по въздуха, с които ще бъдат изградени 19 вертолетни летища в болниците, които да се ползват и при нощни условия плюс закупуване на 14 нови линейки. За 2027 г. е планирано завършването на болницата в Ямбол, както и първата копка на Националната детска болница.
"На този етап сме успели да постигнем 70% увеличение на средствата за имунизации по националния календар", уточни Ивкова. Тя подчерта, че сред приоритетите на бюджета е и по-сигурният достъп до лекарства и припомни подготвените промени в Закона за лекарствените продукти в хуманната медицина, които да гарантират 100% осигуреност с лекарствени продукти и проследяване на всяка опаковка. "Целта е въвеждане на единни цени и елиминиране на практиките едно и също лекарство да се предлага на различни цени", каза министърът.
Тя съобщи, че през 2027 г. се предвижда също надграждане на НЗИС, което ще подпомогне ефективността на администрацията. Предвидено е електронен обмен на здравна информация и въвеждане на единен стандарт за качество, което трябва да намали бюрокрацията в системата. За дигитализация и електронна сигурност са предвидени 7,015 млн. евро.
„Работим с „Информационно обслужване“ и за измерване на качеството на предоставените медицински грижи. Важно е да има обективни измерения, защото е важно да знаем защо при все по-увеличаващ се бюджет, нямаме увеличение на здравите хора. Важно е да знаем защо имаме рехоспитализации по едни и същи показания и това да се измерва не с цел наказание, а с цел подобряване на системата“, каза министър Ивкова.
Според нея бюджетът на МЗ за 2027 г. е ориентиран към по-сигурен достъп до лекарства, по-качествена профилактика, по-модерна спешна помощ и детско здравеопазване, към младите кадри в здравеопазването, по-достъпната диагностика и лечение", каза Ивкова.
Предвижда се увеличение на възнагражденията в структурите към МЗ с 5%.

Ивкова: Проектирането на детската болница трябва да завърши през 2027 г. и да има първа копка
Вяра Николова
Dnevnik.bg,  09.11.2026
"През 2027 г. и проектирането на детската болница трябва да завърши, и да имаме първа копка". Това коментира на брифинг здравният министър Катя Ивкова.
През лятото Комисията за защита на конкуренцията отмени обществената поръчка за проектиране на стратегическия обект заради ограничителни и непропорционални изисквания към участниците в обществената поръчка.
Първоначално Здравната инвестиционна компания за детска болница (ЗИКДБ), която отговаря за изграждането на стратегическото лечебно заведение, обжалва, но Ивкова смени ръководството на компанията и жалбата бе оттеглена.
В момента Здравната инвестиционна компания за детска болница (ЗИКДБ) разполага с над 47 млн. евро, а в бюджета за 2027 г. са предвидени допълнителни 50 млн. евро за проекта. Катя Ивкова уточни пред медиите днес, че тези 50 млн. евро трябва да бъдат налични, тъй като "не знаем какви договори с какъв начин на разплащане ще бъдат сключвани".
	Така инвестиционната компания, която отговаря за изграждането на детската болница, ще разполага с почти 100 млн. евро. "За следващата година ще има достатъчно средства за проектирането и стартирането на изграждането", допълни тя, но не уточни кога ще бъде обявена новата обществена поръчка за проектиране на лечебното заведение.


30-те милиона евро ще стигнат за всички специализанти
Управляващите планират 30 млн. евро за стипендии от по 350 евро за всеки лекар специализант. Възнагражденията на тези по държавна поръчка ще достигнат 1900 евро при 1550 евро сега. Специализантите по медицина платено обучение ще получат по 350 евро.
По думите на здравния министър Катя Ивкова специализантите са приблизително 6000 души и тези средства ще стигнат за всички.
70% увеличение на средствата за ваксини
В проекта на държавния бюджет за 2027 г. са предвидени 724.949 млн. евро за здравеопазване. Това е с 78.53 млн. евро повече спрямо 2026 г., отбеляза Ивкова.
	"На този етап сме успели да постигнем 70% увеличение на средствата за имунизации по националния календар", уточни Ивкова.


Извън темата за бюджета на Министерството на здравеопазването за догодина и след настояване от страна на репортери тя коментира, че се очаква тази седмица да бъдат доставени още противогрипни ваксини по двете национални програми. Първите 150 000 дози инжекционни ваксини по двете национални програми бяха доставени в България на 22 октомври.
"Предвидили сме допълнително средства за изграждане на 19 вертолетни летища със системи за нощна работа и подмяна на 14 линейки, както и за завършване на болницата в Ямбол, която от 40 години все още не е отворила врати", каза още здравният министър по отношение на заложените пари в бюджета.

Проектобюджетът предвижда повече средства за имунизации, за спешна и детска помощ и за стипендии за младите лекари, отбеляза Катя Ивкова
БТА, 09.11.2026 
Проектобюджетът е ориентиран към по-сигурен достъп до лекарства, по-качествена профилактика, по-модерна спешна медицинска помощ и детска помощ, към младите кадри в системата на здравеопазването и по-достъпна диагностика и лечение. Това заяви министърът на здравеопазването Катя Ивкова при представянето на проекта на бюджет на Министерството на здравеопазването за 2027 г. 
Тя посочи, че в проектобюджета са заложени повече средства за имунизации по Националния имунизационен календар. По думите ѝ средствата за ваксини са увеличени със 70 %. Предвидили сме допълнително средства за изграждане на 19 вертолетни летища със системи за нощна работа и подмяна на 14 линейки, както и за завършване на болницата в Ямбол, която от 40 години все още не е отворила врати, каза Ивкова.
Здравният министър информира още, че са заложени 50 млн. евро за Националната детска болница. През 2027 г. трябва да завърши и проектирането, и да имаме първа копка, посочи тя. Ивкова каза, че по сметки на здравноинвестиционната компания има малко над 47 млн. евро. Сега допълнително се предоставят 50 млн. евро и така ще станат почти 100 млн. евро. Министърът посочи, че реалното изпълнение на Националната детска болница ще започне през 2027 г. не просто с изграждане на сградата, но поставяне на тази болница като център за върхови постижения в областта на детското здраве с модерна апаратура и инфраструктура.  
Предвидили сме 30 млн. евро, с които да предоставим по 350 евро стипендия на всеки специализант, каза министър Ивкова. Тя посочи, че стипендията е необлагаем доход, така че всеки млад лекар в места, финансирани от държавата, ще получава общо 1900 евро доход. Специализантите, които специализират на места, нефинансирани от държавата, ще получават възнаграждението, което са договорили със своя работодател, плюс тези 350 евро стипендия, допълни Ивкова. По думите ѝ специализантите приблизително са 6000 души. Тук влизат и медицинските сестри, които специализират, уточни тя. За да се случи предоставянето на тези стипендии, ще бъде разработена национална програма, добави министърът.  
Грижата за здравно неосигурените възлиза на малко над 590 млн. евро. Имаме увеличение спрямо 2026 г., но тук влизат и средствата в системата на психиатричната здравна помощ, спешната медицинска помощ и лечението на пациентите, болни от ХИВ, СПИН и туберкулоза, съобщи още здравният министър.
Министър Ивкова обобщи, че заложените средства за сектор „Здравеопазване“ в проекта на закон за държавния бюджет за 2027 г. са 724,949 млн. евро. Увеличението спрямо бюджета за 2026 г. е със 78,53 млн. евро и капиталов разходи от 28,705 млн. евро, отбеляза тя.
Ивкова каза, че са внесли проект на закон за изменение и допълнение на Закона за лекарствените продукти в хуманната медицина, където предвиждат да има 100 процента осигуреност на пазара с лекарствени продукти и да се проследява всяка опаковка на лекарствен продукт. По този начин целим първо да има осигуреност на всички лекарствени продукти и второ да се ограничи паралелният износ, отбеляза тя. Фокусът ни е и да имаме единни ценни, а не едно и също лекарство на различни думи, коментира министърът. 
В отговор на въпрос Катя Ивкова съобщи, че е предвидено 5% увеличение на заплатите на заетите в структурите към Министерството на здравеопазването - държавни, психиатрични болници, регионални здравни инспекции. 
Тази седмица противогрипните ваксини ще бъдат доставени, каза още здравният министър. В конкретна аптека кога ще бъдат доставени не мога да кажа, добави тя. По думите ѝ при личните лекари ваксините вече са доставени. 

Младите лекари скептични за новия бюджет: "Мярка за една година, но не и здравна реформа"
BgOnAir, 09.11.2026 
Малко над 724 млн. евро са предвидени общо в проектобюджета за здравеопазване за 2027 г. Това заяви здравният министър Катя Ивкова.
Повече пари са предвидени за имунизации, стипендии на младите лекари и за спешна детска помощ. Заложени са и допълнителни 50 милиона евро за строежа на Националната детска болница.
Нови мерки и стипендии за младите лекари
Заплатите на младите лекари са част от сметките в бюджета за здравеопазване. 350 евро стипендия ще получава всеки специализант. Така тези, които специализират в държавни болници, могат да получават до 1900 евро месечно.
След повече от година на протести сред младите лекари, днес стана ясно - в бюджета за следащата година са предвидени средства за увеличение на възнагражденията им. Предвижда се стипендия от 350 евро.
"Човешкият ресурс е най-важен за една държава, а когато говорим за здраве, това важи с още по-висок приоритет. Ето защо сме предвидили 30 млн. евро, с които да предоставим във вид на стипендия по 350 евро на всеки специализант. Специализантите, които са финансирани от държавата и получават 1550 евро, ще получават и тази стипендия от 350 евро, която е необлагаем доход. По този начин специализантите ще получават 1900 евро. Тези, които специализират на места, нефинансирани от държавата, ще получават договореното със своя работодател възнаграждение плюс стипендията от 350 евро", каза Ивкова.
Реакция от страна на протестиращите медици
Последва и отговор от дълго протестиращите млади лекари. 
"Беше леко подвеждаща информацията от петък, когато се обяви, че специализантите ще вземат 1900. Това е много малка част от специализантите. Предвидено е от бюджета да се дават 350 евро стипендия на абсолютно всички. Ние няма как да се възпротивим. Това, което не получихме като подсигуряване, е това, че нямат план да работят в перспектива", каза Василена-Киара Димитрова от Гражданско сдружение "Бъдеще в България".
"Стипендията е временна мярка. Позитивна е, но не е здравна реформа. Това е раздаване на пари за една година, което добре, но не е трайна решен

„И аз искам да карам ламборгини“: Как МЗ отговори на младите лекари
Medicalnews.bg, 10.11.2026
От Инициативен комитет „Бъдеще в България“ съобщиха в социалните мрежи, че са провели среща с министъра и зам.-министъра на здравеопазването с цел разясняване на подробностите относно предложените стипендии и намеренията за реформи. Това се случило вчера, 09.11, след представянето на Бюджет 2027 в МЗ, в който са заложени 30 млн. евро за необлагаема месечна стипендия от 350 евро месечно на младите лекари.
Василена Киара Димитрова, студент по медицина и един от най-активните специалисти в разговорите и протестите през последната година и половина, сподели в социалните мрежи как е протекъл разговорът.
Публикуваме го без редакторска намеса.
„Днес проведохме среща с министъра на здравеопазването, г-жа Катя Ивкова, заместник-министър д-р Николай Вълов и PR-съветник в администрацията и член на съвета на директорите на „Бул Био“ г-жа Вероника Чанева.
Поискахме тази среща, за да ни разяснят предложените стипендии и идеите за реформи след тях. Още като за начало д-р Вълов заяви, че трябва да сме по-бързи, защото неговото време е ценно. Това зададе един особен тон на срещата, негативен. Когато поставихме акцент върху манипулативното представяне на бюджета в петък, когато се представи едва ли не как специализанти ще взимат масово 1900€, последвалото обяснение гласеше „проблем в комуникацията“. Тъй като явно комуникацията им е слаба, нека внесем ние яснота. Това ще засегне само специализантите по обща медицина. За останалите е предвидена стипендия в размер на 350€ – необлагаем доход, който не носи социалните привилегии като платен отпуск, болничен или майчинство със себе си. Поне стана ясно, че средствата ще се разпределят поименно чрез университетите. Мярката засяга и специализантите по дентална медицина, по фармация и по здравни грижи.
Признаваме, че стипендиите са някаква стъпка, но не сме съгласни, че е реална и устойчива промяна, още по-малко реформа, за която настояваме. Не засяга всички потърпевши като лекарите специалисти и специалистите по здравни грижи. Когато уточнихме, че за да подкрепим тези стипендии, искаме да поемат ангажимент, че ще се работи и по реформиране на системата на здравеопазването, защото имат властта. Отговорът ни зашемети – зам. министърът пожела с едно изречение да отговори и то беше:
„и аз искам да карам ламборгини“
Същият заместник-министър, който в началото на разговора сподели колко ценно е времето му. Трудно е да приемем подобна реплика като сериозен отговор за бъдещето на хората, от които зависи здравната система и здравето на всички български граждани.
Повдигнахме въпроса и за колективния трудов договор, защото министър Ивкова още в началото бе изявила голямо желание да посредничи за подписването му. Не можело, защото работодателите не искат да подпишат, а министерството не може да направи друго освен да напише пост във Фейсбук (като това беше ясен намек за моите постове).
Като за черешка на тортата, г-жа Чанева се опита да вмени вина в един от нашите представители, че тя познавала лекари с 40г стаж, които взимат 1200€ заплата, и трябва да ни заведе да им кажем на тях лично, че 350€ са ни малко. В отговор нашият представител попита дали тя самата смята, че взима малко пари, което тя потвърди. Сега нека си спомним моето ЗДОИ, показващо заплатите в министерството. Нашият представител предложи той да я заведе при специализант с 500€ и тя да му каже, че е недоволна от ниското си възнаграждение в администрацията на министерството. Последва красоречиво мълчание.
Изводът е, че МЗ не поема ангажимент да се работи за реформа, че иска да кара скъпи коли и парите са им малко, но за всичко това могат само да пишат постове във Фейсбук.“

Нужно е остойностяване на труда
Силвия Николова
Clinica.bg, 09-11-2026 
Хирургът и председател на Регионалната колегия на Българския лекарски съюз в Търговище д-р Добрин Папуров е носител на отличието „За принос и заслуги към лекарското съсловие – 125 години БЛС". Той бе отличен с него в Деня на българския лекар – 19 октомври. Попитахме го, какво се промени в здравеопазването ни в последните години, защо в системата все се наливат пари, а са недоволни и лекарите, и пациентите, основателни ли са исканията и протестите на специализантите.
- Д-р Папуров, ако се обърнете назад, в последните десет, двадесет, тридесет години, какво бихте откроил като положително или недотам положително в здравеопазването ни? 
- Реформата, започнала през 2000 г. е нещо положително. Въпросът е, че тя трябваше да се надгради. Вместо обаче да се надгради, тя се одържави. Трябваше да имаме фондово здравеопазване, но фондовете така и не се случиха, което на практика означава, че в България няма реална здравна система, колкото и това някому да се струва изненадващо. Имаме някакво събери чарково нещо между съветската система Семашко, държавно финансово управление, НЗОК уж не е държавна, но е държавна. В крайна сметка, цялата работа е, да не се дават достатъчно пари. 
- Кой има сметка от това? Та нали всички на форуми и дискусии твърдят точно обратното – нужда от реформа има, има нужда от повече фондове.
 - Не мога да разбера каква е играта в цялата работа, защото тя е на най-високо ниво в държавата, а там имат съветници, които дават акъл какво да се прави. Като цяло, няма реална система на здравеопазване. Всъщност, системата е държавна, но в същото време не е бюджетна. Навремето, по системата Семашко имаше бюджет. Макар и малък, но го имаше. Казваха ни коя година за какви пари ще работим, вътрешно имаше някакви критерии. Сега уж нямаш бюджет, но пак имаш бюджет и трябва да си го изработиш. Не знаеш обаче какво ще направиш, колко пациенти ще имаш – уж си на пазарен принцип, но не съвсем. Докато не се въведат истински пазарни принципи в системата на здравеопазване, ще има болници, които сами ще се самозакрият. Сега току се подхвърлят идеи да се закрият около 120 общински болници. Е, тук само ще вметна, как точно ще стане това, след като 4,5 млн. население избира политиците?! Обикновено гласовете за тях идван извън столицата, показа го и последният вот за президент. Същото това население обаче трябва да бъде здравно обслужено, а това става точно в общинските болници, които са 120 на брой. Впрочем, разходите за тях са не повече от 24% от бюджета на касата. Питам, какъв ще бъде тогава ефектът, освен тотално да се ограничи достапът на хората до болнична помощ. На практика не се предлага нищо, но само се говори за закриване, без да се мислят възможности точно за жителите на малките населени места. Сега се говори за телемедицина. Едва ли не ще лекуваме хората по снимка, като Кашпировки по телевизора навремето. Все неща, които навяват на мисълта, че някой иска да централизира всичко, за да бърка по-дълбоко в кацата с меда. 
- Трудът на лекарите, медицинските сестри и останалите в системата обаче не е остойностен. Какво пречи? 
- Нужно е остойностяване на труда. Българският лекарски съюз (БЛС) предложи методика за това още преди близо три години, но така и нищо не се случи. В момента, в който той бъде остойностен, следва и средствата да се увеличат. По света отдавна са измислили, как това да стане – члез диагностично-свързаните групи. Те обаче изискват още по-голямо финансиране, а парите идват от вноските на хората. И тук ще отворя дума за здравнонеосигурените – над 800 000 души. Понятие „здравнонеосигурен" няма никъде в Европа. Тоест, държавата да си влезе във функциите и да намери механизми за събиране на вноски от т. нар. неосигурени. Няма как да имаш порше и пет апартамента, пък да се водиш здравнонеосигурен! Такива са нещата у нас, такава е и ситуацията в страната. 
- Но, каквото и да говорим, в здравната система непрекъснато се наливат пари, но са недоволни и лекарите, и пациентите. Защо? 
- Искаме да въвеждаме най-новите технологии. Никой обаче няма да ни ги даде без пари. Няма как да развиваме високо технологична медицина, но без финансиране. Просто, средствата трябва да се разпределят правилно. Не може 43% от парите за здравеопазване да са за лекарства, а 30 на сто за болнична помощ, от които миниумм 30% отиват за консумативи и лекарства, а останалите за заплати. 
- Преди дни младите лекари, специализантите, отново възобновиха протестите си. Този път обаче на първа линия не са исканията им за повече пари, а за по-голяма прозрачност в самата система на специализациите, искат електронен портал и електронна книжка на специализанта, за да се знае какви знания, умения, модули трябва да са преминали и овладяли. Имат ли основание младите Ви колеги? 
- Аз напълно подкрепям младите колеги в техните искания, както и БЛС ги подкрепя, като цяло. За много от нещата те са прави. В техните протести и искания оределено се вижда развитие. Те са разбрали, че не могат да претендират само за заплати и да се конфронтират с другите, работещи в системата на здравеопазването. Напълно прави са да искат по-добра яснота в специализациите. Държавата е тази, която трябва да прецени, как да процедира с колегите-специализанти по държавна поръчка, да ги финансира, за да ги задържи, не да задължава болничното заведение, което трябва да изкара парите, да им плаща, да им дава по 2500 евро заплата. Увеличиха с 10% клиничните пътеки, но в последните четири-пет години инфлацията не е 10, а близо 50 на сто. Само ще отбележа, че един специализат в Германия започва с 3000 евро заплата. Колкото до прозрачността на самите специализации, малите хора са напълно прави. 
- Вие с регион натоварен, болницата работи интензивно с центъра за спешна медицинска помощ. Ефективно ли ще е, според Вас, обединяването на наземната спешна помощ с Центъра за спешна медицинска помощ по въздуха? 
- Наземната с въздушната спешна помощ не бива да са разединени, защото трябва да има единен, командващ център. Според мен, резонно е администрацията да бъде намалена, но трябва да бъде прецизирана – къде какво да остане и от какво можем да се лишим.

УМБАЛ „Проф. д-р Стоян Киркович“ с нов директор
Конкурсът за шеф на МБАЛ Хасково отново без резултат
Zdrave.net, 09.11.2026 
Нов изпълнителен директор ще има старозагорската УМБАЛ „Проф. д-р Стоян Киркович“. Това сочат окончателните резултати от конкурса за поста, публикувани на уебстраницата на Министерството на здравеопазването.
Припомняме, в процедурата взеха участие четирима кандидати: досегашният директор на лечебното заведение проф. Йовчо Йовчев, специалистът по ортопедия и травматология д-р Минко Михайлов, детският хирург проф. Красимира Атанасова и денталният лекар д-р Танер Чавуш.
До последния, трети етап от конкурса достигнаха и четиримата кандидати. След финала обаче са класирани трима от тях: проф. Йовчев, д-р Михайлов и проф. Атанасова.
На първо място е класиран д-р Минко Михайлов, който и ще заеме поста изпълнителен директор на УМБАЛ „Проф. д-р Стоян Киркович“, като болницата се разделя с дългогодишния си шеф проф. Йовчев.
Приключи и друг конкурс – този за изпълнителен директор на МБАЛ – Хасково. Тук обаче, за втори пореден път, класиране не е извършено.
В конкурса участваха настоящият директор на лечебното заведение д-р Георги Гелов и проф. Петър Петров, като и двамата достигнаха до последния му етап – събеседване с комисия. Ден преди събеседването служители на лечебното заведение излязоха пред болницата в подкрепа на настоящия си директор д-р Гелов, като заявиха, че той се е доказал във времето като „успешен ръководител, като професионалист и като човек“. Събралите се изразиха и опасения, че изборът е предрешен в полза на проф. Петров.
Резултатите обаче показват, че нито един от кандидатите не е класиран след финала. Така д-р Гелов ще остане на поста до успешното приключване на процедура за избор на директор на МБАЛ Хасково.

Да има гаранции за биомаркерната диагностика
Силвия Николова
Clinica.bg, 10-11-2026 
Върховният административен съд (BАС) осъди НЗОК да плаща биомаркерите. Както clinica писа, това стана по делото на Медицински център "Полимед". То бе заведено заради отказа на касата да реимбурсира изследванията на биомаркери по Апр 43. Мотивът й беше, че това е само контролна процедура, а не диагностична. Има ли опасения, че въпреки решението на съда, амбулаторната процедура отново няма да бъде достъпна за пациентите, как следва тя да бъде гарантирана на хората. Това попитахме Боряна Ботева. Тя е председател на Сдружението за развитие на българското здравеопазване.
Занапред НЗОК следва да изпълнява решението на ВАС, като поеме биомаркерите, е не само да зплати дължимото на „Полимед", при отчитане на амбулаторна процедура 43. 
Това означава, че пациентите ще могат
да правят своите изследвания по нея. Благоприятното в случая е, че предстои да бъде приет бюджетът на касата и да бъде подписан анекс към Националния рамков договор. Следва биомаркерите да влязат в тях. Ние знаем опита от решението на съда по отношение на лимитите, за което обаче се намира начин да бъде заобиколено. Затова сме категорични, че решението на ВАС сега трябва да се изпълнява неотклонно. Необходимо е да се намерят гаранции, за да са сигурни хората, че ще имат биомаркерна диагностика. 
В противен случай ще последват още
много други дела. И със сигурност те ще бъдат печелени. Много добре стана, че решението на ВАС излезе точно сега преди приемането на бюджета на НЗОК. Аз много се надявам, че тя и Българският лекарски съюз ще се договорят при подписването на анекса така, че да не се стига до следващи съдебни дела. Тогава, освен съответният разход, ще се плащат и съдебните разходи, което в крайна сметка са нашите пари, на здравноосигурените български граждани. Ето защо настояваме поемането на биомаркерите да залегне в НРД и бюджета. 
Тук ще припомня, че с биомаркерните 
 изследвания се открива дадена мутация в даден тумор, за която има разработени конкретни медикаменти. Когато с тях се атакува тази мутация, се гарантира по-голяма успеваемост на лечението. По този начин се спестяват средства за други видове терапии, които се прилагат, но не дават ефект. Ние, чрез биомаркерната диагностика може да разберем кое лечение при кой пациент би имало ефект и прилагайки го, би могло да се гарантира удължаване на неговия живо и подобряване на качеството му. 
 Така на хората може да бъде гарантирано,  
че те ще продължат да живеят. Лошото е, че до момента НЗОК заплаща терапията, но не заплаща самите изследвания. Това е дискриминация, защото само богатите хора могат да си позволят същите тези изследвания. Дори немалко от фирмите, които имаха програми и поемаха биомаркерите, вече спряха да го правят.

ВАС задължи НЗОК да плати биомаркерната диагностика на пациенти с онкологични заболявания
Какво означава това за пациентите 
Nova News, 09.11.2026 
ВАС задължи НЗОК да плати биомаркерната диагностика на пациенти с онкологични заболявания. „От тези изследвания пряко зависи здравето и живота на хората с онкологични заболявания. Без тях не може да бъде назначено правилно лечение”, обясни в ефира на „Твоят ден” адвокат Силвия Величкова. Ако Здравната каса и Българският лекарски съюз изпълнят решението на съда, това означава, че вече биомаркерната диагностика ще бъде безплатна за хората с рак, посочи тя.
„Голямото значение на това дело е, че ВАС окончателно каза, че няма правно основание НЗОК да отказва такова плащане. Напротив - тя ще бъде длъжна да осигури и да заплати биомаркерната диагностика за пациентите с онкологични заболявания”, посочи адвокат Величкова.
Тя коментира, че причината да се заведе делото е бил именно отказът на НЗОК по конкретен договор с конкретно лечебно заведение да плати дейност, която вече е извършена за пациенти с онкологични заболявания.
„Това, което очакваме след решението, е да се сключат повече договори от повече лечебни заведения, за да може този вид изследване да стане достъпно за пациентите. Според мотивите на съда няма правно основание Касата да откаже сключване на нови такива договори с изпълнители, както и да откаже плащане по тях”, каза още тя.
Величкова допълни, че е подаден и сигнал до Комисията за защита от дискриминация от името на пациенти, които са платили сами тези изследвания. 

МЗ спасява закупените тестове за два вида рак със скрининг на педагози
Мартина Бозукова
Mediapool.bg, 09.11.2026 
Министерството на здравеопазването е намерило начин да използва закупените още през 2025 г. тестове за скрининг на рак на маточната шийка и рак на дебелото черво, като с тях ще бъдат изследвани педагогическите специалисти в училищата и детските градини. Това съобщи министърът на здравеопазването Катя Ивкова в понеделник, когато представи основни акценти в бюджета на ведомството за следващата година. Тя заяви, че двете скринингови програми ще започнат скоро и оправда забавянето с това, че при закупуването на тестовете не е била предвидена необходимата логистика за провеждането им.
Решението на МЗ е закупените тестове да бъдат раздадени на педагогическите специалисти в училища и детски градини, които да извършват пробовземането, а след това чрез регионалните здравни инспекции (РЗИ) пробите ще бъдат изпратени до Националния център по заразни и паразитни болести (НЦЗПБ), където ще бъдат изследвани.
Двете скринингови програми трябваше да са част от Националния план за борба с рака 2025–2030 г. и да осигурят масов скрининг за двете заболявания за петгодишен период. Амбицията първоначално беше да се осигури възможност за тестване на общо 4 млн. души. Програмата за рак на маточната шийка трябваше да е насочена към жените на възраст между 25 и 65 години, а скринингът за колоректален рак да обхваща мъжете и жените между 45 и 75 години.
Проблемите за програмата обаче започнаха още с обявяването на обществената поръчка за тестовете, срещу която имаше жалби и съмнения за завишени цени.
В крайна сметка за доставката на двата вида тестове през октомври и декември 2025 г. бяха сключени договори с фирмата "Елта 90 М" на обща стойност 10.4 млн. евро. През тази година за рака на дебелото черво бяха доставени 51 020 диагностични комплекта от общо 160 000, а за рака на маточната шийка 22 068 от общо 70 000 комплекта.
Първоначалният проблем пред старта на програмите беше липсата на организация за разпространението на тестовете, вземането и транспортирането на пробите и тяхното изследване. Служебното правителство на Андрей Гюров разпореди проверки на доставката на тестовете, но увери, че това няма да спре самият скрининг. Тогава здравният министър Михаил Околийски се ангажира тестовете да тръгнат до лятото и съобщи, че част от тях са с изтичащ срок на годност. 
При идването на редовното правителство на власт министър Катя Ивкова назначи още проверки около програмите и това допълнително забави старта на скринингите. Ивкова обаче увери, че тестовете не са с изтичащ срок на годност, като за част от реактивите срокът изтича през април 2027 година, а за по-голямата част – през 2029 година.
На този етап обаче не е ясно как и дали ще продължи скринингът през следващите години, както и дали са обезпечени средства за тестване в бюджета за догодина. От представянето на министър Ивкова в понеделник не стана ясно заложени ли са средства за скринингите през 2027 година и в какъв размер.

Министерството проверява договор в "Пирогов" след сигнали за повторна употреба на еднократни изделия
Вяра Николова
Dnevnik.bg, 10.11.2026
Министерството на здравеопазването разпореди одит на договорa за доставка на хирургичен инструмент в "Пирогов" след сигнали как изделия за еднократна употреба се използват многократно. Това съобщават от ведомството в отговор на запитване на "Дневник" по Закона за достъп до обществена информация.
Сигналите са подадени на 28 септември и 16 октомври 2026 г. На 13 октомври бе публикувано разследване на Валя Ахчиева, в което бивш лекар от "Пирогов", който остава анонимен, разказва за подобна практика с хирургичен нож в Отделението по оперативна гинекология.
По сигналите е образувана проверка от Звено "Вътрешен одит" към Министерството на здравеопазването. Възложено е да се изяснят обстоятелствата около сключването на договора за доставка на хирургичен нож "Кайман" за Отделението по оперативна гинекология в "Пирогов", по-конкретно дали доставката е извършена чрез обществена поръчка или по друг начин.
"Със заповед на министъра на здравеопазването е възложено на Звено "Вътрешен одит" извършването на извънпланов одитен ангажимент за консултиране с предмет: Сключен договор за доставка на медицинско изделие - коагулант тип "Кайман" за Отделение по оперативна гинекология в УМБАЛСМ "Н. И. Пирогов" ЕАД, действащ през 2025 г. чрез обществена поръчка или по друг начин. Към настоящия момент одитният ангажимент е в процес на изпълнение", се казва в отговора на здравното министерство.
Оттам посочват, че проверки в лечебното заведение са извършвани и от Изпълнителна агенция "Медицински надзор", Изпълнителна агенция по лекарствата и Столична регионална здравна инспекция. В отговора обаче не се посочва какъв е резултатът от проверките.
От материала на Валя Ахчиева се разбра, че лекарят е подал сигнал до Изпълнителна агенция "Медицински надзор". През февруари му е отговорено, че сигналът ще бъде препратен към Изпълнителната агенция по лекарствата, тъй като въпросът не попада в компетенцията на ИАМН. Пред журналиста и лекаря вече бившият шеф на ИАМН Иванка Динева поднася извинения и казва, че в момента се извършва повторна проверка.

Представят Националния план за сърдечно-съдово здраве в България
БНР онлайн, 09.11.2026 

На 11 ноември от 13 ч. в София Дружеството на кардиолозите в България ще представи акценти от Националния план за сърдечно-съдово здраве. Документът обединява  усилията на Националния алианс за сърдечно здраве и всички заинтересовани страни, ангажирани с подобряването на сърдечно-съдовото здраве и утвърждаването на национална стратегия за превенция, ранна диагностика и лечение на сърдечно-съдовите заболявания. 
НПССЗ поставя пациентите и гражданите в центъра си и има за цел да допълни националните политики и да насърчи ефективността и конкурентоспособността чрез съвместни изследвания и иновации, които да спомогнат за разгръщане на повече възможности за оценка и контрол на рисковите фактори като основа за качествена първична и вторична превенция,  ранна диагностика и лечение, рехабилитация и качество на живот. 
Събитието ще събере представители на ДКБ, Европейското кардиологично дружество (ESC), Световната федерация по сърдечни заболявания (World Heart Federation), институциите, академичните среди, общините, , институциите, академичните среди, общините, съсловните организации, научните дружества, партньорите от индустрията, неправителствения сектор, пациентските организации, работодателите и медиите. 
"Представянето на Плана е важна стъпка към обединяването на институционалните и обществените усилия за създаване на устойчива национална политика в областта на сърдечно-съдовото здраве. Целта е документът да очертае приоритетите и конкретните мерки за намаляване на тежестта на сърдечно-съдовите заболявания в България", посочва проф. д-р Иван Груев, председател на ДКБ. 

Ваксина срещу треска денга вече е налична у нас 
Показана е за профилактика на инфекцията при лица на 4 и повече години и се прилага в две дози през интервал от три месеца  
Zdrave.net, 09.11.2026
За първи път в България е налична ваксина срещу денга за превенция на заболяването при хора на възраст от 4 години, съобщиха от компанията производител. Новината е особено актуална за всички граждани, които пътуват към тропични и субтропични дестинации. 
Денга е вирусна инфекция, която се предава главно чрез ухапване от заразени комари от видовете Aedes aegypti и Aedes albopictus. Причинява се от четири серотипа на вируса, по тази причина, затова човек може да се зарази повече от веднъж. Повторната инфекция с различен серотип може да протече много по-тежко, припомнят експерти.
„Важно е да се знае, че денга може да протече тежко, особено при наличие на рискови фактори като диабет, затлъстяване, хронични бъбречни, белодробни и сърдечни заболявания, включително хипертония. Ваксинацията е силно препоръчителна за хора, които често пътуват в ендемични региони - тропични и субтропични области, както и за тези, които остават там за по-дълъг период или са изложени на професионален риск, например работят на открито“, коментира проф. д-р Ива Христова, директор на Националния център по заразни и паразитни болести (НЦЗПБ).
Ваксината е жива, атенюирана и четиривалентна. Съдържа компоненти, свързани с четирите серотипа на вируса. Схемата включва две дози, които се поставят в интервал от 3 месеца. Прилага се подкожно, за предпочитане в горната част на ръката. Не е необходимо предварително изследване за прекарана денга. Ваксината може да се прилага по едно и също време с ваксини срещу хепатит А, жълта треска и човешки папилома вирус.
Ваксината не трябва да се прилага при свръхчувствителност към активните или помощните вещества или към предходна доза, при вроден или придобит имунен дефицит (включително симптоматична HIV инфекция), както и по време на бременност и кърмене. Ваксинацията се отлага при остро тежко фебрилно заболяване, а решението за ваксиниране се взема от лекар след индивидуална преценка.
Най-честите нежелани реакции са леки до умерени и траят 1-3 дни. Това са болка и зачервяване на мястото на инжектиране, главоболие, мускулна болка, общо неразположение, отпадналост и повишена температура.
Ваксината се отпуска по лекарско предписание и може да бъде закупена в аптечната мрежа.

Бюджет 2027: По-малко пари за три университета, сред тях е и №1 в медицината
Александра Маркарян
Dnevnik.bg, 09.11.2026

Три държавни висши училища ще получат по-малко средства от националния бюджет за 2027 г. спрямо 2026-а. Това показа проверка на "Дневник" в публикувания от Министерството на финансите проект и сравнение с текущия бюджет, който беше приет в средата на годината и обнародван едва в последния ден на месец юли.
Едно от висшите училища с намаление е университет №1 в България за обучение по медицина - Медицинският в София. Той, според последното издание на рейтинговата система на висшите училища, е №1 спрямо конкурентите си във всички пет професионални направления (те обединяват сходни специалности), в които обучава студенти.
Намаление през 2027 г. спрямо 2026 г. ще има във:
· Висшето строително училище "Любен Каравелов" - София: с 85 300 евро (-5.09%);
· Медицинския университет - София: с 662 600 евро (-1.44%);
· Икономическия университет - Варна: с 31 200 евро (-0.29%).
За всички останали от общо 38-те държавни висши училища в България Министерството на финансите предвижда увеличение на средствата. То варира от 0.66% (Югозападен университет - Благоевград) и достига до 19.75%, колкото ще бъде за Стопанската академия "Димитър А. Ценов" в Свищов.
10-те висшите училища с най-големия и с най-малкия годишен процентен ръст на субсидията за 2027 г.:
При университетите намалението може да се дължи на приема на по-малък брой студенти, защото субсидията им зависи от него, както и на понижение на коефициента за качество.
В случая с Медицинския университет в столицата не може да се заключи второто, ако се има предвид традиционно отличното му представяне в Рейтинговата система на висшите училища в България, включително за 2026 година. По-скоро би могло да се е отразило свиването на бройките на приетите с 58 между 2025-а и 2026 г.
Броят на приетите може да е причина и за ръста на субсидията за Университета за национално и световно стопанство (УНСС), избраният от премиера Румен Радев домакин на представянето на проектобюджета за 2027 година.
Одит от 2025 г. на Министерството на образованието показа, че той е приел със стотици студенти повече от разрешеното му от правителството чрез ежегодно приеманото за целта постановление.
Впоследствие висшето училище не беше санкционирано, а приетите надпланово продължиха да учат като студенти по държавна поръчка.
Учителски заплати и стипендии
Заложеното в проектобюджета увеличение на учителските заплати е със 7.5%, считано от 1 януари. То е над планираното за администрацията. За заетите в бюджетните организации то ще е 5 на сто на индивидуалните им основни месечни възнаграждения и отново ще е в сила от 1 януари.
Проектът предвижда и увеличение на размера на ученическите стипендии. То е с 20%, информира министърът на образованието Георги Вълчев в петъчния парламентарен контрол (на 6 ноември). Размерът им не е увеличаван от 2017 г. досега. Тогава Министерският съвет определя месечната сума да е между 21 и 60 лева (10.74 - 30.68 евро). Първо, по думите на министъра, ще бъде повишен размерът на най-ниските. За целта в проектобюджета са заложени 5 млн. евро.Учениците имат право да получават стипендии от 8-и до 12-и клас. Те може да са за отличен успех или социални при успех поне Много добър (4.50) и доход на член от семейството под минималната заплата за страната.
Проектобюджетът за догодина предвижда и средства за разширение и реконструкция на сградата на северния корпус на Националната художествена академия (НХА) на ул. "Шипка" №1. Те са в размер на 555.3 хил. евро за 2027 г. По план тя ще продължи и ще завърши през 2028-а, за когато са заложени още 467.3 хил. евро по бюджета на МОН.
В него има и средства за изграждане на изчислителен център за изкуствен интелект към Института за научни изследвания в областта на компютърните науки (INSAIT) към Софийски университет. Те са съответно 3.5, 4 и 4.5 млн. лева за предстоящите три години.

